Bekas penyampai radio mahu jumpa mak selepas bebas tuduhan edar ganja

Bekas penyampai radio Ismahalil Hamzah menangis dan melakukan sujud syukur selepas Mahkamah Tinggi di sini hari ini melepas dan membebaskannya daripada pertuduhan mengedar dadah jenis kanabis, dua tahun lepas.

Hakim Datuk Muhammad Jamil Hussin memutuskan demikian selepas mendapati pihak pembelaan berjaya membuktikan kes melampaui keraguan munasabah terhadap Ismahalil, 50, di akhir kes pembelaan, menurut laporan Bernama.

“Pihak pendakwaan gagal membuktikan tertuduh (Ismahalil) mempunyai kawalan dan milikan terhadap dadah dalam sebuah beg yang berada dalam sebuah bilik di rumah sewanya.

“Pihak pendakwaan juga gagal membuktikan kesnya melampaui keraguan munasabah bahawa tertuduh mengedar dadah tersebut. Oleh itu, tertuduh dilepas dan dibebaskan daripada pertuduhan tersebut,” kata hakim itu.

Ismahalil didakwa mengedar dadah jenis kanabis seberat 374.6 gram di sebuah rumah di Jalan Semarak, Wangsa Maju di sini, pada 5.35 petang, 27 Ogos 2021.

Dalam penghakimannya, Muhammad Jamil berkata saksi pendakwaan keempat (pegawai penyiasat) tidak menyiasat siapa yang mempunyai akses kepada sebuah bilik dalam rumah sewa tersebut selain tidak mengetahui bilik berkenaan adalah bilik penyampai radio yang bertugas di konti.

“Saya menerima keterangan tertuduh bahawa bilik tersebut boleh diakses oleh penyampai radio lain, kru, pengurusan kedai dan para tetamu Bapakku FM (yang beroperasi dalam rumah berkenaan). Keterangan tertuduh itu disokong oleh keterangan empat saksi pembelaan.

“Bukan tertuduh sahaja yang mempunyai akses ke atas bilik tersebut sebaliknya individu lain juga mempunyai akses ke atas bilik itu. Sehubungan itu, bukan tertuduh sahaja yang mempunyai jagaan dan kawalan ke atas dadah yang dijumpai dalam bilik itu, individu lain juga mempunyai jagaan dan kawalan ke atas dadah di dalam bilik tersebut,” katanya.

Menurut Muhammad Jamil, saksi pendakwaan kelima (pegawai polis) turut mengesahkan tiada apa-apa barang peribadi tertuduh dalam beg berisi dadah itu dan tiada keterangan menunjukkan beg tersebut mempunyai kaitan dengan tertuduh.

“Pembelaan tertuduh dan keterangan empat saksi pembelaan telah menimbulkan keraguan munasabah berhubung jagaan dan kawalan tertuduh ke atas dadah tersebut,” katanya.

Ismahalil turut melaungkan ‘Allahuakbar’ manakala ahli keluarganya yang berada di galeri awam dilihat menangis selepas mahkamah memberikan keputusan.

Prosiding hari ini dikendalikan Timbalan Pendakwa Raya Noor Dayana Mohamad manakala Ismahalil diwakili peguam Datuk Ahmad Zaharil Muhaiyar dan Adi Zulkarnain Zulkafli.

Sementara itu, Ismahalil ketika ditemui pemberita berkata pembebasannya adalah kerana kebenaran, kasih sayang Allah dan doa keluarga serta sahabat-sahabatnya.

“Hampir dua tahun saya di penjara, hari ini saya dapat rasa kebebasan dan mahu jumpa mak, isteri serta anak saya. Banyak sangat saya belajar sepanjang tempoh tersebut.

“Saya akan kembali dengan nafas baharu sebagai penyampai radio di Bapakku FM dan Alhamdulillah saya boleh jadi wali kepada anak saya yang akan berkahwin pada Oktober ini,” katanya.


Sewa kantin, premis atau ruang sekolah dikecualikan 6 bulan

Ekoran penutupan aktiviti persekolahan sepanjang pelaksanaan Fasa Satu Kawalan Pergerakan dalam Pelan Pemulihan Negara (PPN), bayaran sewaan kantin dan premis/ruang di sekolah yang terjejas akan dikecualikan selama enam bulan.

Kementerian Pendidikan (KPM) dalam kenyataan berkata pengecualian itu bermula bulan ini, ia termasuk penyewa kedai buku, koperasi, kedai dobi atau mesin layan diri yang terjejas di sekolah di bawah kementerian.

“KPM juga akan memberi penyambungan kontrak sewaan kantin dan premis atau ruang di sekolah bawah KPM secara automatik untuk satu tahun apabila tempoh kontrak asal tamat,” kata kenyataan itu.

Selain itu, KPM juga akan melanjutkan kontrak perkhidmatan kepada kontraktor Bekalan Makanan Bermasak yang terlibat dengan mengambil kira tempoh perkhidmatan yang terjejas.

Bagi perkhidmatan Kebersihan Bangunan dan Kawasan, pihak kementerian menjelaskan pembayaran kepada kontraktor akan dibuat sepenuhnya seperti yang dinyatakan dalam kontrak, justeru tidak timbul isu kontraktor perlu memotong gaji pekerja mereka.

“KPM yakin inisiatif berkenaan dapat membantu meringankan beban kewangan penyedia perkhidmatan di institusi bawah KPM serta pekerja terlibat yang terkesan oleh pandemik COVID-19,” katanya lagi.

Sektor pendidikan hanya akan dibuka semula secara berperingkat pada Fasa Tiga dalam PPN yang dijangka bermula September 2021.


Hadi ingatkan Raja dan pemimpin terhadap penipu, pemburu harta

Presiden PAS Datuk Seri Abdul Hadi Awang mengingatkan Raja dan pemimpin negara terhadap individu penipu dan pengampu yang mendampingi mereka untuk mengejar kekayaan dunia semata-mata sehingga boleh menempah kerosakan.

“Seseorang raja atau pemimpin akan menempah kejahatan, sekiranya didampingi oleh pembohong yang mengampu, tidak ikhlas dan tidak bertaqwa kepada Allah SWT.

“Mereka menghormati pemimpin itu hanya kerana takut kepada makhluk, bukan takut kepada Allah SWT atau hanya mengejar dunia yang merosakkan,” katanya dalam kenyataan hari ini.

Menurut Ahli Parlimen Marang itu jawatan sebagai pemimpin kini menjadi rebutan kerana bagi individu yang lupa kepada Hari Akhirat, kedudukan itu merupakan peluang untuk mereka mendapatkan kekayaan dan kesenangan.

“Kedudukan seorang pemimpin menjadi rebutan pada akhir zaman kerana ia merupakan peluang untuk mendapatkan kekayaan dan kesenangan dunia semata-mata. Akan tetapi, melupakan tanggungjawab yang akan dibawa ke Hari Akhirat dan segalanya akan dihisab kelak.

“Apabila seseorang pemimpin itu leka atau lemah imannya, maka sering kali jawatan paling tinggi itu dijadikan tempat bagi mengejar kekayaan sehingga tiada lagi kepuasan.

“Begitu juga para pemimpin yang dikelilingi oleh para pengampu yang menipu dan melalaikan bersamanya. Mereka itu dianggap sebagai kawan yang setia, tetapi sebenarnya makhluk perosak yang mengipasnya supaya terus lalai dan leka,” kata Duta Khas Perdana Menteri ke Timur Tengah itu.

Sehubungan itu Abdul Hadi mengingatkan bahawa manusia yang menjadi pemimpin bukan sahaja mesti memiliki ilmu dan kebijaksanaan, sebaliknya perlu didampingi oleh penasihat daripada kalangan menteri dan pegawai yang berakhlak mulia.

Memetik ayat 72 Surah al-Ahzab, beliau berkata ketua negara, Raja atau pemimpin utama adalah jawatan dan kedudukan yang menjadi amanah paling besar bagi manusia yang ditolak oleh makhluk langit dan bumi kerana takutkan balasan Allah SWT.

“Jika seseorang Rasul itu menjadi pemimpin, Baginda mendapat petunjuk secara langsung daripada Allah SWT melalui penurunan wahyu.

“Adapun jika seseorang manusia biasa pula menjadi pemimpin, tidak cukup dengan ilmu dan kebijaksanaan akalnya sahaja tetapi mestilah didampingi oleh penasihat daripada kalangan menteri dan para pegawai yang berakhlak mulia, secara zahirnya bijak dan batinnya benar dan ikhlas. Benar percakapan dan hatinya, ikhlas pada niatnya kerana Allah SWT dan bertaqwa (takut) kepada-Nya,” katanya.

Kenyataan penuh di ruang Rencana Agenda Daily.


Mukhriz terdesak ‘main dua kolam’ untuk selamatkan karier politik

Setiausaha Agung Perikatan Nasional (PN), Datuk Seri Hamzah Zainudin menyifatkan tindakan Presiden Parti Pejuang Tanah Air (Pejuang), Datuk Seri Mukhriz Mahathir yang cuba bermain dua kolam bagi menghadapi Pilihan Raya Negeri (PRN), adalah langkah terdesak.

Beliau menegaskan, tindakan Mukhriz yang cuba meminta kerusi, termasuk mahu bekerjasama dengan kedua belah pihak – PN dan Pakatan Harapan (PH) – cuma mahu menjamin kelangsungan kariernya sebagai ahli politik.

Katanya, dalam keadaan terdesak sekarang, itu tindakan biasa yang akan dilakukan orang politik, seperti Mukhriz, agar dapat terus ‘hidup’ dalam kancah politik negara.

“Maknanya dia desprate (terdesak) sekarang untuk mencari tempat. Biarkanlah.

“Tak apalah, sebagai orang politik dia terpaksa supaya dia boleh bergantung hidup (dengan parti politik lain),” katanya kepada pemberita ketika ditemui di lobi Dewan Rakyat hari ini (23 Februari 2023).

Hamzah yang juga Ketua Pembangkang diminta mengulas cubaan Mukhriz bermain dua kolam dengan mengadakan perjumpaan dengan pemimpin PN dan PH, untuk mengadakan kerjasama pada PRN akan datang.

Semalam, BH memetik sumber PN Kedah yang rapat dengan bekas Menteri Besar Kedah itu mengenai permintaan berhubung peruntukan sejumlah kerusi dibuat Mukhriz sewaktu bertemu dengan kepemimpinan tertinggi Pas baru-baru ini.

Ahad lalu, Pengarah Pilihan Raya Pas Pusat, Datuk Seri Muhammad Sanusi Md Nor mengesahkan berlaku pertemuan antara Mukhriz bersama kepemimpinan tertinggi Pas baru-baru ini.

Pengerusi PH Kedah, Datuk Mahfuz Omar turut mengesahkan Mukhriz ada bertemunya di ibu negara kira-kira dua bulan lalu, bagi membincangkan mengenai ruang kerjasama antara Pejuang dan PH bagi menghadapi PRN Kedah.

Namun, Mahfuz menyarankan Mukhriz bertemu secara terus dengan Pengerusi PH, Datuk Seri Anwar Ibrahim kerana isu mengenai kerjasama dalam PRN hanya boleh diputuskan oleh Majlis Presiden PH.


Najib tidak diberi layanan perubatan istimewa, kata Khairy

Kementerian Kesihatan (KKM) menegaskan tiada campur tangan dan layanan istimewa dalam urusan rawatan perubatan kepada bekas Perdana Menteri Datuk Seri Najib Tun Razak, yang sedang mendapatkan rawatan di Hospital Rehabilitasi Cheras (HRC).

Menteri Kesihatan Khairy Jamaluddin Abu Bakar berkata pada setiap waktu dan masa, KKM menjalankan tugas secara profesional mengikut tatacara dan garis panduan sedia ada, lapor Bernama.

“Perkara ini dah dibangkit di mahkamah oleh timbalan pendakwa raya yang minta supaya ditangguhkan prosiding supaya Najib mendapat rawatan hospital, dan selepas itu beliau dimasukkan ke Hopital Kuala Lumpur (HKL) dan menjalani beberapa rawatan dan beberapa siri pemeriksaan.

“Sekarang ini Najib dah dipindah dan dirujuk ke HRC untuk rawatan rehabilitasi dan pemantauan lanjut susulan faktor kesihatan yang diadukan beliau.

“Kita melaksanakan ini supaya tidak ada pertikaian dari mana-mana pihak, dari keluarga Najib dan Najib sendiri bahawa tiada rawatan yang diberi kepada beliau. Kita dah sedia semua rawatan yang diperlukan dan semua pemeriksaan yang diminta, kita dah melaksanakannya,” katanya kepada pemberita semasa temu bual Setahun Pencapaian Sebagai Menteri Kesihatan, di sini hari ini.

Khairy berkata selepas dirujuk ke HKL, Najib diberikan latihan untuk melakukan rawatan rehabilitasi secara kendiri.

Katanya pakar perunding perubatan akan mengadakan sidang keluarga bersama Najib dan ahli keluarga dalam masa terdekat bagi memaklumkan situasi terkini keadaan kesihatan serta pelan rawatan untuk Najib.

“Saya difahamkan selepas sidang keluarga diadakan, Najib akan dihantar ke Penjara Kajang sebaik sahaja pakar perunding perubatan memberikan pelepasan perubatan ke atas beliau.

“Sekarang ini mereka sedang menyediakan rekod perubatan untuk dikongsi bersama keluarga semasa persidangan keluarga. Jadi tak lamalah, sebaik sahaja anda menyediakan rekod perubatan, maknanya pakar pun dah berpuas hatilah Najib boleh balik (ke Penjara Kajang),” katanya, dan menambah sebarang maklumat terperinci mengenai kesihatan seorang pesakit termasuk banduan boleh dikemukakan kepada mahkamah sekiranya diarahkan mahkamah.

Terdahulu Jabatan Penjara Malaysia mengesahkan Najib sedang mendapatkan rawatan dan pemantauan lanjutan di HRC.

Dalam satu kenyataan hari ini, Jabatan itu memaklumkan pihak HKL telah merujuk Najib ke HRC pada hari Isnin lepas.

Jabatan Penjara memaklumkan pada 12 Sept lepas, Mahkamah Tinggi Kuala Lumpur memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.

Pada 23 Ogos lepas, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.

Najib, 69, juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah yang sama.

Sementara itu ditanya adakah KKM telah mengambil tindakan terhadap seorang pegawai perubatan di HKL yang didakwa tidak beretika apabila mendedahkan maklumat kesihatan Najib secara tidak langsung di media sosial, Khairy berkata siasatan lanjut sedang dijalankan oleh pengarah HKL.

“Semua di KKM.. memang kita perlu mematuhi tataetika kerahsiaan pesakit di bawah Akta Perubatan 1971, sebarang maklumat terperinci mengenai kesihatan mana-mana pesakit termasuk banduan yang berada di bawah rawatan KKM mestilah disimpan kerahsiaannya.

“Dalam hal ini, kes telah dirujuk dan saya dah minta pengarah HKL untuk siasat kes dan jika didapati ada pelanggaran tataetika maka tindakan disiplin boleh diambil terhadap pegawai berkenaan,” katanya.

Khairy berkata siasatan yang dijalankan perlulah memastikan akaun media sosial itu dimiliki oleh pegawai perubatan yang terlibat dan hantaran atau posting itu dimuat naik oleh pegawai perubatan berkenaan.

Minggu lepas, tular di media sosial hantaran Twitter didakwa milik seorang pegawai perubatan di HKL yang menerusi ciapannya, mengulas dakwaan anak Najib bahawa bapanya tidak mendapat rawatan sewajarnya.


Permohonan Najib ke Parlimen ditolak Jabatan Penjara, kata peguam

Datuk Seri Najib Razak gagal mendapat kebenaran untuk menghadiri sesi sidang Dewan Rakyat yang sedang berlangsung ketika ini.

Najib walaupun masih kekal sebagai Ahli Parlimen Pekan tetapi sudah berstatus banduan ditolak permohonannya oleh Jabatan Penjara daripada menghadiri sidang Dewan Rakyat, kata peguamnya, Tan Sri Muhammad Shafee Abdullah.

Memetik laporan BH, Shafee mengesahan Najib tidak akan hadiri ke Parlimen, selepas ditanya semasa prosiding perbicaraan penyelewengan dana RM2.3 bilion 1Malaysia Development Berhad (1MDB) hari ini.

Terdahulu, Speaker Dewan Rakyat, Tan Sri Azhar Azizan Harun memberitahu Najib boleh menghadiri sidang Dewan Rakyat sekiranya mendapat kebenaran Jabatan Penjara Malaysia.

Semasa sidang dewan hari ini, MP Sepang Hanipa Maidin bertanya berhubung kedudukan Najib yang dihukum penjara sama ada boleh dibawa hadir ke Dewan Rakyat dalam keadaan bergari.

Najib sedang menjalani hukuman penjara 12 tahun selepas Mahkamah Persekutuan mengekalkan sabitannya dalam kes penyelewengan dana SRC International Sdn Bhd.

Najib dibenarkan keluar dari penjara adalah untuk menghadiri kes mahkamah jenayah lain yang dihadapinya, dan ketika mendapatkan rawatan perubatan.

Azhar berkata prinsip umum ialah semua ahli Parlimen dibenarkan memasuki Dewan Rakyat, dan dia tidak mempunyai kuasa untuk menghalang mereka.

“Tetapi persoalannya sekarang adakah dia boleh hadir. Itu bukan bidang kuasa saya, kerana dia bukan dalam jagaan saya.

“Dia dalam tahanan Jabatan Penjara, jadi terpulang kepada mereka untuk melepaskannya daripada tahanan mereka,” katanya dipetik semasa sesi Dewan Rakyat hari ini.

Tambahnya, jika jabatan itu membenarkannya keluar dari penjara untuk menghadiri Parlimen, jabatan itu boleh menetapkan syarat dan peraturan untuk dipatuhi.

Kemudian, MP Shah Alam Khalid Abdul Samad (PH-Shah Alam) kemudian menyoal mengapa status Najib sebagai ahli dewan tidak terbatal susulan sabitan kesalahan.

Azhar menjawab: “Hukum sebagaimana adanya, bukan sebagaimana semestinya, dan tidak pula sebagaimana ia sepatutnya”.

Perkara 48 Perlembagaan Persekutuan menetapkan seseorang itu boleh hilang kelayakan sebagai ahli Parlimen jika disabitkan kesalahan dan dihukum penjara lebih setahun, dan denda lebih RM2,000.

Walau bagaimanapun, jika petisyen untuk pengampunan difailkan dalam tempoh 14 hari dari sabitan dan hukuman, atau selepas pelupusan mana-mana rayuan atau prosiding mahkamah berhubung sabitan dan hukuman, kehilangan kelayakan itu hanya berkuat kuasa apabila petisyen itu dilupuskan, di bawah Perkara 48(4)(c).

Najib telah memfailkan pengampunan diraja dalam tempoh 14 hari selepas sabitannya.


Peminjam susut pendapatan layak dapat pengurangan ansuran bank

Bank Negara Malaysia (BNM) sekali lagi menjelaskan peminjam yang menghadapi kekurangan pendapatan, termasuk elaun, gaji, komisen dan pendapatan isu rumah layak mendapat pengurangan ansuran bulanan daripada bank.

Dalam satu kenyataan melalui Twitternya, BNK berkata golongan B40 yang juga penerima Bantuan Sara Hidup/Bantuan Prihatin Rakyat boleh memilih moratorium selama tiga bulan atau ansuran bulanan dikurangkan 50 peratus selama enam bulan.

“Peminjam individu yang hilang pekerjaan juga boleh memilih moratorium selama tiga bulan atau ansuran bulanan dikurangkan 50 peratus selama enam bulan,” kata BNM.

Bank pusat juga berkata perusahaan mikro (dengan kemudahan yang diluluskan sehingga RM150,000) serta perusahaan kecil dan sederhana (PKS) yang tidak dibenarkan beroperasi sepanjang tempoh Perintah Kawalan Pergerakan (PKP) boleh memilih moratorium selama tiga bulan atau ansuran bulanan dikurangkan 50 peratus selama enam bulan.

BNM meminta peminjam menghubungi bank masing-masing untuk membuat pilihan tersebut.

Untuk maklumat lanjut orang ramai boleh melayari http://bnm.gov.my/RA.


Zahid berani sumpah laknat, tapi BN, UMNO takut pula ikrar tolak rasuah

Kenapa Barisan Nasional (BN), khususnya UMNO, takut mengarahkan semua 56 calon parti berkenaan yang bertanding pada Pilihan Raya Negeri (PRN) Johor, sedangkan Presiden UMNO Datuk Seri Ahmad Zahid Hamidi tunjuk berani untuk sumpah laknat?

Sebelum ini, Zahid menafikan pernah berjumpa Tan Sri Muhyiddin Yassin ketika Pengerusi Perikatan Nasional (PN) itu menjadi Perdana Menteri untuk meminta tolong dilepaskan daripada tuduhan mahkamah.

“Bagi membuktikan kebenaran ini, saya sanggup dan bersedia untuk melakukan sumpah laknat sebagai penafian kepada tuduhan jahat TSMY ke atas saya,” kata Zahid.

Zahid kini berdepan dengan 87 pertuduhan, termasuk membabitkan jenayah rasuah yang melibatkan jutaan ringgit, di Mahkamah Tinggi Kuala Lumpur dan Shah Alam. Di Mahkamah Tinggi Kuala Lumpur, Zahid telah diperintah membela diri atas 47 pertuduhan.

Sementara, Pengerusi Lembaga Penasihat BN Datuk Seri Najib Razak pula telah dijatuhi hukuman penjara 12 tahun dan denda RM210 juta oleh Mahkamah Tinggi Kuala Lumpur berhubung kes SRC International.

Mahkamah Rayuan juga telah mengekalkan keputusan Mahkamah Tinggi itu setelah menolak rayuan Najib.

Kedua-duanya berdepan puluhan tuduhan jenayah rasuah, penyelewengan, salah guna kuasa dan pengubahan wang haram melibatkan berbilion-bilion ringgit yang dilakukan ketika mereka menjadi Perdana Menteri, Menteri Kewangan, Timbalan Perdana Menteri dan Menteri Dalam Negeri ketika BN memerintah sebelum 2018.

Dan, bayangkan juga sekiranya semua 56 calon BN/UMNO itu mengangkat sumpah ikrar menolak rasuah dan penyalahgunaan kuasa, di hadapan Zahid serta Najib.

Persoalan itu turut dibangkitkan Ketua Bahagian Bersatu Maran, Datuk Jasri Jamaludin yang menekankan bahawa semua calon parti politik yang bertanding pada PRN Johor kali ini seharusnya berani menandatangani ikrar integriti dan bebas rasuah seperti dilaksanakan PN.

“Hanya PN berani mengarahkan semua 56 calonnya pada PRN Johor menandatangani ikrar integriti dan bebas rasuah manakala parti lain termasuk BN dan Pakatan Harapan (PH) mahu pun PKR masih belum berbuat demikian.

“Bayangkan bagaimana calon BN mahu menandatangani ikrar itu disaksikan oleh Zahidi dan Najib, yang terbabit dengan pelbagai kes di mahkamah.

“Jadi, rakyat khususnya di Johor kena faham, PRN berkenaan diadakan iaitu tidak lain tidak bukan kerajaan BN/UMNO mahu kembali berkuasa dan mahu membebaskan pemimpin mereka terutamanya yang sudah didapati bersalah oleh mahkamah,” katanya dalam kenyataan hari ini.

Jasri berkata, keputusan terbaik harus dibuat rakyat Johor dengan mengundi calon PN yang sudah menandatangani ikrar integriti dan bebas rasuah.

Katanya, ia penting bagi memastikan masa depan anak cucu pengundi dan bangsa Johor lebih terjamin dan bebas daripada amalan rasuah, penyelewengan dan salah guna kuasa daripada berlaku dalam pentadbiran kerajaan negeri itu.

“Kalau pemimpin atasan terbabit dengan rasuah maka orang bawahan dan pemimpin akar umbi turut akan terpalit seperti kata pepatah Melayu ‘macam mana ketam mahu mengajar anaknya berjalan lurus tetapi ia sendiri mengikut laluan salah’,” katanya.

Sementara itu, beliau tidak menolak kemungkinan BN akan mengadakan satu lagi PRN di Perak jika mereka meraih kemenangan bergaya di Johor, pada 12 Mac nanti.

“Saya juga melihat kemenangan PRN Johor akan menjadi sebab kukuh untuk BN/UMNO mendesak Perdana Menteri, Datuk Seri Ismail Sabri Yaakob, membubarkan Parlimen bagi memberi laluan kepada Pilihan Raya Umum Ke-15 (PRU-15), sekali gus membolehkan mereka kembali berkuasa penuh di Putrajaya dan membebaskan Kluster Mahkamah dari kes masing-masing,” dakwanya.


Nahas jet Hawk, TUDM tubuh jawatankuasa siasat punca

Tentera Udara Diraja Malaysia (TUDM) telah menubuhkan satu jawatankuasa khas bagi menyiasat nahas pesawat pejuang Hawk 108 yang terhempas di Pangkalan Udara Butterworth TUDM malam tadi.

Timbalan Menteri Pertahanan Datuk Seri Ikmal Hisham Abdul Aziz berkata siasatan akan dilakukan dalam pelbagai aspek termasuk operasi dan latihan, lapor Bernama.

Bagaimanapun beliau berkata adalah terlalu awal untuk membuat keputusan menggantung penggunaan pesawat jenis berkenaan semasa siasatan.

Ikmal Hisham berkata demikian kepada pemberita selepas menerima sumbangan 15,000 kotak makanan daripada badan bukan kerajaan Bantu-Bantu Malaysia di Pangkalan Udara Subang, dekat sini.

Nahas pesawat pejuang Hawk 108 pada kira-kira pukul 10.07 malam tadi mengakibatkan juruterbang TUDM Kapten Mohamad Affendi Bustamy maut, manakala Mejar Mohd Fareez Omar cedera.

Mohd Fareez sedang menerima rawatan di Hospital Seberang Jaya, Pulau Pinang dan dilaporkan dalam keadaan stabil.


Ketua Pemuda UMNO kalah PRU14 syor Tok Mat Menteri Kewangan

Ketika Perdana Menteri, Datuk Seri Ismail Sabri Yaakub memaklumkan senarai Kabinet akan diumum minggu ini, Pemuda UMNO mula melobi dengan mencadangkan Datuk Seri Mohamad Hasan (Tok Mat) dilantik ke jawatan Menteri Kewangan.

Cadangan itu dibuat Ketua Pemuda Datuk Asyraf Wajdi Dusuki – bekas Timbalan Menteri di Jabatan Perdana Menteri yang kalah kepada calon PAS, Datuk Dr Nik Muhammad Zawawi Salleh dengan undian 32,307 pada Pilihan Raya Umum Ke-14 (PRU14) lalu.

Konon kerajaan baharu pimpinan Ismail Sabri memerlukan seorang Menteri Kewangan di kalangan individu yang sentiasa bergelumang dengan rakyat, dia berkata Mohamad memahami denyut nadi masyarakat.

Mohamad adalah Ahli Dewan Undangan Negeri (Adun) Rantau, Negeri Sembilan, dan hanya boleh menjadi menteri atau timbalan menteri sekiranya dilantik sebagai Ahli Dewan Negara (Senator).

Dalam kenyataannya juga Asyraf Wajdi mendakwa pelantikan Tok Mat Hasan dapat melancarkan tuntutan berkaitan pengeluaran i-Citra Kumpulan Wang Simpanan Pekerja (KWSP).

Untuk rekod, pakej i-Citra itu diperkenalkan Kerajaan Perikatan Nasional (PN) pimpinan Tan Sri Muhyiddin Yassin – kerajaan yang tumbang pada 16 Ogos lalu setelah dikhianati 15 Ahli Parlimen UMNO yang sebelum itu telah memberi sokongan.

“Bagi merealisasikan #TuntutanRAKYAT berkaitan Moratorium, i-Citra, tambahan nilai pakej-pakej bantuan rakyat yang ketika ini amat susah, gelisah dan tertekan, memerlukan seorang Menteri Kewangan dipilih dari kalangan yang biasa bergelumang dengan rakyat dan memahami denyut nadi mereka.

“Saya mencadangkan agar dipertimbangkan cadangan untuk YAB Perdana Menteri melantik Dato’ Seri Utama Haji Mohamad Bin Haji Hasan sebagai Menteri Kewangan dalam Kabinet baharu nanti.

“Setuju dengan pandangan ini?,” tulis Asyraf Wajdi di laman Facebooknya.

Pada 28 Jun 2021 lalu, Muhyiddin ketika mengumumkan Pakej Perlindungan Rakyat dan Pemulihan Ekonomi (Pemulih), memaklumkan kerajaan PN melalui KWSP memperkenalkan kemudahan pengeluaran baharu iaitu i-Citra bagi meringankan beban kewangan ahli yang terjejas akibat Perintah Kawalan Pergerakan (PKP) Covid-19.

Beliau berkata, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan ahli.

“Pelaksanaan i-Citra dijangka dapat menyalurkan RM30 bilion kepada rakyat untuk menampung keperluan harian,” katanya.


Bekas CEO Astro akui terima aset AS$10 juta dari Leissner, sedia pulangkan semula

Bekas Ketua Pegawai Eksekutif (CEO) Astro Malaysia Holdings Bhd (ASTRO), Datuk Rohana Rozhan dilaporkan mengakui menerima AS$10 juta daripada bekas jurubank Goldman Sachs, Tim Leissner yang sedang disabitkan dalam penyelewengan dana 1Malaysia Development Berhad (1MDB).

Susulan pengakuan tersebut, portal Utusan Malaysia mendedahkan SPRM berjaya mendapat persetujuan Rohana untuk menyerahkan aset daripada Leissner yang diperoleh menggunakan dana 1MDB.

“Proses mendapatkan aset-aset berkenaan sedang giat dijalankan SPRM ketika ini,” kata sumber itu semalam lapor Utusan.

Leissner sebelum ini mendakwa telah memberikan Rohana AS$10 juta – yang digunakan untuk memperoleh hartanah AS$7 juta di Montpelier Street, London.

Leissner, yang merupakan bekas ketua operasi Goldman Sachs di Asia Tenggara, mendakwa dia mempunyai hubungan selama sedekad dengan Rohana.

Leissner juga mendedahkan dia pernah berdepan ugutan daripada bekas kekasihnya itu untuk mendedahkan peranannya dalam skandal 1MDB jika gagal memberi kerjasama.

“Jika saya tidak membelikannya rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya. Pada masa itu, 2013, saya sangat takut akan perkara itu,” katanya memberi keterangan.

SPRM sebelum ini sudah membekukan aset milik Rohana, sama ada di dalam mahupun di luar negara,

Aset yang dibekukan di luar negara itu bernilai kira-kira AS$10 juta (RM41.8 juta), dipercayai rumah yang dibeli Leissner kepada Rohana di London.

Dalam pada itu, Rohana juga sedang disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLA).


Polis tahan sembilan individu tipu tawar kerja di Australia

Sembilan individu termasuk dua wanita ditahan kerana disyaki terbabit sindiket penipuan tawaran pekerjaan di Australia, dalam dua serbuan berasingan sekitar Lembah Klang pada Rabu lepas.

Pengarah Jabatan Siasatan Jenayah Komersial Bukit Aman Datuk Kamarudin Md Din berkata suspek berusia 20 hingga 31 tahun dipercayai bekerja di pusat panggilan sindiket yang beroperasi sejak Mac 2020.

Menurutnya siasatan mendapati sindiket menggunakan kemudahan jalur lebar dan media sosial seperti WhatsApp, Facebook dan Instagram menerusi dua nama iaitu https:///www.facebook.com/ecotravelmalaysia dan https://www.facebook.com/malaysiaecotravel bagi mengiklankan tawaran bekerja di Australia.

Selain itu, Kamarudin berkata sindiket turut menggunakan laman web https:www.malaysia-ecotravel.com/. untuk mengajar mangsa cara membuat permohonan visa bekerja di luar negara, lapor Bernama.

“Mangsa akan dikenakan bayaran AUD420 (RM1,400) untuk kos proses (permohonan visa) dan sindiket memasukkan maklumat mangsa dalam immiaccount online application sebelum menghantar tangkap layar yang menunjukkan dokumen permohonan serta salinan dokumen palsu yang menggunakan kepala surat Australian Government-Department Home Affairs kepada mangsa.

“Mengikut rekod dalam immiaccount online application, sebanyak 658 permohonan yang menggunakan kata kunci alamat e-mel sindiket masih dalam proses dengan melibatkan warga Bangladesh, Malaysia dan Pakistan,” katanya dalam kenyataan hari ini.

Kamarudin berkata sehingga hari ini sebanyak 1,023 individu telah membuat laporan kepada pihak Kedutaan Australia manakala polis menerima 28 laporan dengan nilai kerugian RM155,472.

Katanya, sindiket tersebut beberapa kali menukar nama syarikat perniagaan, akaun Facebook dan alamat laman web, antaranya menggunakan nama Top Speed Agency Visa dan Eco Travel Malaysia, namun reka bentuk, templat dalam e-mel, invois serta media sosial masih mengekalkan format sama.

“Individu yang menjadi mangsa atau mungkin ditipu sindiket ini diminta tampil membuat laporan supaya siasatan lanjut dapat dijalankan.

“Orang ramai dinasihatkan untuk membuat semakan dan pengesahan dengan agensi berkaitan sebelum memohon tawaran kerja yang mencurigakan atau menghubungi CCID Scam Response Center di talian 03- 26101559 atau 03-26101599,” katanya.

Kes disiasat mengikut Seksyen 420 Kanun Keseksaan, Akta Pencegahan Jenayah (POCA) 1959 dan Akta Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.


No DAP, Yes PAS tapi UMNO kena pilih presiden baharu: Nazri Aziz

UMNO perlu memberi fokus kepada kerjasama politik sedia ada yang dijalin dengan PAS dan tidak obses untuk membentuk jajaran politik baharu bagi menghadapi Pilihan Raya Umum Ke-15 (PRU15) nanti, kata Datuk Seri Mohamed Nazri Abdul Aziz.

Ahli Parlimen Padang Rengas itu berkata langkah pertama sebelum menghadapi PRU adalah UMNO perlu terlebih dahulu memilih presiden baharu untuk menerajui parti dalam pemilihan yang perlu dijalankan tahun ini dan kemudiaan mengukuhkan kerjasama yang dijalin dengan PAS bagi menghadapi pilihan raya nanti.

“Pertama kita pilih Presiden kita dan Insya-Allah apabila ada pimpinan baharu kita akan hadapi pilihan raya… dan bagi saya kita mesti kerjasama dengan PAS sebab pemeteraian Muafakat Nasional (MN) sepertimana yang diputuskan awal-awal dahulu.

“Kita kena jadi taktikal kena tengok keputusan PRU15 kalau kita tak perlu bekerjasama dengan mana-mana parti tak payahlah kita buat sendirilah, bersama rakan lama dengan GPS sarawak,” katanya kepada Agenda Daily.

Menurut Nazri, UMNO perlu membentuk kerajaan bersama rakan komponennya yang sedia ada dalam Barisan Nasional (BN) dan tidak perlu bersama dengan DAP sebaliknya menumpukan kepada jalinan persefahaman bersama dengan MN.

“Jadi kita kira lepas PRU dengan rakan-rakan dalam BN kita boleh tubuh kerajaan tubuh kerajaan tak payahlah DAP, maksud saya kena tunggu PRU dulu sekarang tak boleh cakap, jadi saya tekankan Muafakat Nasional,” katanya lagi.

Dalam pada itu, tegasnya buat masa ini UMNO tidak perlu terlalu memfokuskan kepada jajaran politik baharu.

“Saya tak fikir jajaran baharu… saya hanya fikir untuk kepentingan UMNO dan jajaran baharu itu kita fikirkan selepas keputusan PRU15 tapi pada hari ini sepertimana yang dikehendaki oleh akar umbi kita adalah Muafakat Nasional,” katanya.

UMNO dan PAS pada September 2019 memeterai piagam kerjasama, yang dinamakan Piagam MN semasa Himpunan Penyatuan Ummah berlangsung di PWTC, Kuala Lumpur.

Terdahulu, Presiden UMNO Datuk Seri Ahmad Zahid Hamidi membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.

Dalam pada itu, DAP sudah memberi ‘lampu hijau’ kepada UMNO untuk menjalinkan jajaran baharu politik itu namun perlu menerima calon perdana menteri daripada PH, iaitu Anwar sekiranya mahu bekerjasama.


Singapura dapat hak jadi penganjur F1 hingga 2028

Kota Singa akan terus menjadi tuan rumah Formula 1 Grand Prix Singapura sebagai sebahagian daripada Kejohanan Dunia Formula Satu FIA selama tujuh tahun lagi, dari 2022 hingga 2028.

Ia diumumkan bersama hari ini oleh Formula 1, Singapore GP Pte Ltd (SGP), dan Lembaga Pelancongan Singapura (STB), menurut laporan Bernama.

“Walaupun sedang berusaha menangani cabaran pandemik, penting untuk kita memberi tumpuan kepada pemulihan dan pertumbuhan jangka panjang,” kata Menteri Pengangkutan & Menteri Perhubungan Perdagangan republik itu, S Iswaran, dalam satu kenyataan yang disiarkan di laman web SGP.

Iswaran berkata perlumbaan F1 Singapura terus menjadi tumpuan utama untuk pelancong, acara global dan pertemuan perniagaan.

“Kami bersetuju meneruskan perlumbaan F1 selama tujuh tahun lagi, selepas menilai secara menyeluruh faedah jangka panjang penggal yang dilanjutkan itu kepada Singapura.

“Pembaharuan itu akan membantu mengekalkan reputasi Singapura sebagai bandar global dengan gaya hidup yang bertenaga, menarik pengunjung antarabangsa, dan menjana pendapatan perniagaan dan pekerjaan untuk rakyat Singapura,” kata menteri itu.

Iswaran berkata Singapura akan memastikan bahawa perlumbaan tahun ini dan seterusnya, sebagai acara sukan antarabangsa berskala besar, yang selamat untuk Covid-19, berdasarkan situasi pandemik semasa dan penilaian kesihatan awam.

Menurut kenyataan itu, perlumbaan waktu malam di Singapura telah berlangsung 12 kali sejak dimulakan pada 2008.

Kira-kira 268,000 penonton hadir ketika kali terakhir dianjurkan pada 2019, kehadiran kedua tertinggi untuk perlumbaan itu.

Sejak dianjurkan pada 2008, perlumbaan itu menjana lebih S$1.5 bilion dalam pelancongan dan menarik lebih 550,000 pelancong antarabangsa.

Kenyataan itu menyebut ia merupakan pembaharuan kontrak kali keempat untuk Singapura, dan lanjutan tujuh tahun adalah yang paling lama untuk penganjuran perlumbaan itu setakat ini.

“Singapura mempunyai tempat istimewa dalam kalendar F1, dan lanjutan ini adalah sebahagian daripada komitmen jangka panjang kami untuk terus mengembangkan sukan itu di Asia,” kata Presiden dan Ketua Pegawai Eksekutif, Formula 1, Stefano Domenicali.

“Rancangan yang disediakan untuk mengurangkan kesan karbon di acara itu mengagumkan dan sejajar dengan rancangan kami untuk menjadi acara sukan Sifar Pelepasan Karbon menjelang 2030,” katanya.


PH-BN mesti mohon maaf MP Hulu Langat fitnah guru KAFA

Kerajaan Pakatan Harapan-Barisan Nasional (PH-BN) diminta memohon maaf kepada semua guru Kelas Agama dan Fardu Ain (KAFA) atas dakwaan bersifat fitnah yang dilontarkan oleh salah seorang ahli Parlimennya pada sidang Parlimen, hari ini.

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan berkata, ini kerana ahli Parlimen PH hari ini mendakwa dalam Dewan Rakyat bahawa guru KAFA berpolitik di sekolah mempengaruhi anak murid.

Jelas beliau, dakwaan itu merupakan satu fitnah biadab terhadap guru KAFA.

“Dakwaan ini keterlaluan dan ia membayangkan sikap sebenar PH-BN terhadap guru-guru agama dan pendidikan agama.

“Guru-guru KAFA berhempas pulas mendidik anak-anak kita mengenai asas-asas agama. Sepatutnya kerajaan mencari jalan memperjuangkan kebajikan guru-guru KAFA dan menaikkan elaun bulanan mereka.

“Jika sekalipun tidak mahu hormat kepada pendidik agama, janganlah sampai menghina dan memfitnah mereka.

“PH-BN mesti segera mohon maaf kepada semua guru-guru KAFA seluruh negara. Jika tiada permohonan maaf, maksudnya PH-BN menyokong fitnah terhadap pendidik agama negara kita,” katanya dalam satu hantaran di Facebook, lewat petang ini.

Dalam hantaran sama, Wan Saiful turut menyertakan satu rakaman video di Parlimen yang memperlihatkan Ahli Parlimen Hulu Langat, Sany Hamzan mendakwa perkara itu dalam celahan semasa Menteri di Jabatan Perdana Menteri (Hal Ehwal Agama), Datuk Dr Mohd Nai’im Mokhtar menggulung Rang Undang-undang (RUU) Perbekalan 2023 peringkat jawatankuasa bagi kementerian.

Sany mempersoalkan sama ada Mohd Nai’im maklum terdapat guru KAFA yang berpolitik di sekolah dengan menyebut perkara yang tidak sepatutnya semasa Pilihan Raya Umum Ke-15 (PRU15) lepas bagi mempengaruhi murid-murid.

Justeru, beliau mengharapkan pihak menteri dan kementerian dapat mengambil tindakan segera.


Undi Senat Perancis sokong larangan hijab dikutuk

Tindakan Senat Perancis menyokong undang-undang mengharamkan gadis berusia di bawah 18 tahun memakai hijab di tempat awam mencetuskan bantahan dengan hastag #HandsOffMyHijab berlegar secara meluas di media sosial.

Hijab adalah tudung dipakai wanita Muslim untuk menutup kepala dan sebahagian muka menjadi pokok perseteruan di Perancis sejak berdekat lamanya.

Keputusan Senat Perancis dibuat susulan desakan untuk memperkenalkan apa yang disebut rang undang-undang ‘antiseparatism’ yang dikatakan bertujuan memperkukuh sistem sekular negara itu.

Rang undang-undang itu dikecam kerana ianya menyasarkan golongan minoriti Muslim.

Bagaimanapun, rang undang-undang itu belum menjadi sebahagian daripada akta kerana memerlukan kelulusan sidang dewan perwakilan di Parlimen Perancis.

Namun, tindak balas terhadap rang undang-undang itu sangat pantas dengan sesetengahnya berpendapat aturan yang diusulkan itu adalah ‘undang-undang menentang Islam’.

Pengasas Hari Wanita Muslim dan laman Muslim Girl, Amani al-Khatahtbeh turut berkongsi pendapat.

“Tidak ada pemerintah yang perlu mengatur bagaimana seorang wanita berpakaian, apakah akan memakainya atau menanggalkannya,” katanya yang merujuk kepada hijab.


Tiada kerjasama dengan Bersatu, Zahid buktikan dirinya bos UMNO sebenar

Usaha Perdana Menteri Datuk Seri Ismail Sabri Yaakob untuk berunding dengan Bersatu dan juga PAS bagi menjalinkan kerjasama pada Pilihan Raya Negeri (PRN) Melaka hampir pasti menemui kegagalan.

Kegagalan kerjasama tersebut semakin menjadi kenyataan apabila semua parti akan mengumumkan calon masing-masing secara berasingan, ia sekaligus Presiden UMNO, Datuk Seri Ahmad Zahid Hamidi berjaya membuktikan dirinya bos UMNO sebenar dan bukannya Ismail Sabri yang hanya memegang jawatan Naib Presiden parti.

Walaupun semasa Majlis Tertinggi (MT) UMNO sebelum ini memberi mandat kepada Ismail Sabri untuk berunding dengan Bersatu dan PAS, ia bagaimanapun digagalkan oleh dua individu yang menjadi dalangnya iaitu Zahid dan rakan karibnya, Datuk Seri Ahmad Zahid Hamidi.

Difahamkan, Ismail Sabri sudah bertemu pemimpin Bersatu dan PAS selepas diberikan mandat tersebut, malah ia hampir mencapai kejayaan dengan kedua-dua parti tersebut sudah mencapai permuafakatan antara satu sama lain.

Bagaimanapun, Zahid dan Najib berjaya menghidu langkah yang sedang diatur oleh Ismail Sabri. Bagi memastikan usaha tersebut gagal, Zahid yang sedang berada di Jerman menghubungi Najib secara atas talian yang turut bersama-sama dalam sidang video atas talian juga adalah Timbalan Presiden UMNO, Datuk Seri Mohamad Hasan dan termasuk Ismail Sabri.

Ketiga-tiga mereka menolak usaha yang sedang dijalankan Ismail Sabri, malah sehingga ke satu tahap merendahkan kepimpinan PM selaku pemimpin nombor satu negara.

Ismail Sabri diingatkan dalam perbualan sidang video tersebut bahawa jawatan PM yang dipegangnya itu tidak bermakna segala keputusan parti adalah ditangannya.

Menurut sumber, Ismail Sabri yang tersepit terpaksa memanggil kumpulan Ahli Parlimen (MP) UMNO yang tidak bersama dengan kem Zahid bagi mencari jalan untuk menyelesaikan masalah berkaitan kerjasama dengan Bersatu dan PAS.

Untuk rekod, kem Zahid terdiri daripada 15 MP yang menarik sokongan terhadap kerajaan Perikatan Nasional (PN) sebelum ini, walaupun sudah ada yang bersama Ismail Sabri kini tetapi terdapat beberapa MP lain yang masih setia dengan Zahid.

Kecewa dengan tindakan Zahid dan Najib yang menggagalkan usahanya bagi memastikan kerjasama Bersatu dengan PAS berjaya, Ismail Sabri mengambil langkah untuk tidak terlalu menonjolkan diri bagi kempen PRN kali ini.

Langkah untuk tidak menonjolkan diri dalam PRN Melaka bertujuan bagi mengelakkan sengketa yang lebih teruk antara rakan parti dalam kerajaan, Ismail Sabri tidak boleh dilihat menyerang PAS dan Bersatu kerana sokongan yang diberikan juga antara faktor beliau kini memegang jawatan nombor satu negara.

Selain itu, Ismail Sabri juga tidak boleh dilihat mengkritik mahupun menyerang blok pembangkang, Pakatan Harapan (PH) kerana Memorandum Persefahaman (MOU) yang mengikatnya di peringkat kerajaan pusat.

Pembentangan Bajet 2022 juga ketika ini masih belum diluluskan sepenuhnya di setiap peringkat kementerian, Ismail Sabri perlu memastikan ia lulus semua dan oleh sebab itu perlu menjaga hubungan dengan parti pembangkang juga.

Jika tersilap langkah, buruk padahnya kerana cukup satu peruntukan kementerian gagal diluluskan kerana tidak memiliki majoriti undi di Dewan Rakyat, ia sudah cukup memalukan kepada Ismail Sabri.

Namun, kegagalan Ismail Sabri berunding dengan Bersatu dan PAS bukan berpunca daripadanya tetapi kerana angkara Zahid, Najib dan Mohamad.

Kesimpulannya, Zahid berjaya membuktikan kepada ahli-ahli UMNO bahawa bos sebenar parti adalah dirinya yang akan menentukan hala tuju parti walaupun berada jauh di Jerman.

Dibantu pula dengan Najib yang difahamkan membuat pelaburan besar di Melaka, Zahid begitu yakin UMNO akan menang besar pada PRN kali ini dengan mengalahkan semua lawannya termasuk PN dan juga PH.

Barisan Nasional (BN) dijangka mengumumkan bertanding semua kerusi di Dewan Undangan Negeri (DUN) Melaka esok.

Kedudukan kerusi sebelum ini adalah PH mempunyai 11 kerusi iaitu DAP (7), Amanah (2) dan PKR (2), manakala Barisan Nasional (BN) mempunyai 12 kerusi dan PN (1).


Kes rasuah kementerian RM41j, penulis blog politik kena cekup SPRM

Seorang penulis blog politik yang mesra UMNO ditahan reman Suruhanjaya Pencegahan Rasuah Malaysia (SPRM) hari ini bagi membantu siasatan kes rasuah melibatkan satu projek bernilai RM41 juta di sebuah kementerian.

Nama kementerian yang terlibat tidak didedahkan.

Perintah reman selama dua hari sehingga 13 Mei itu dikeluarkan Majistret Irza Zulaikha Rohanuddin di Mahkamah Majistret Putrajaya, pagi ini setelah SPRM membuat permohonan reman terhadap suspek.

Utusan Malaysia dalam laporannya yang memetik sumber berkata, penulis blog yang mempunyai ramai pengikut itu dipercayai menerima rasuah berjumlah lebih kurang RM1.3 juta daripada sebuah syarikat teknologi maklumat (IT) sekitar tahun 2020.

Sumber juga berkata, permintaan dan pembayaran rasuah ini dipercayai dilakukan sebagai dorongan kepada suspek melobi supaya syarikat berkenaan berjaya dalam perolehan kontrak berkaitan.

Selain kes rasuah, SPRM juga akan melihat bagaimana tatacara perolehan projek ini dilaksanakan.

Pengarah Kanan Siasatan SPRM, Datuk Seri Hishamuddin Hashim mengesahkan tangkapan berkenaan dan kes disiasat di bawah seksyen 16 ASPRM 2009.


Orang ramai kena berwaspada, fasa endemik perlukan disiplin: Muhyiddin

Walaupun negara akan masuk ke fasa endemik Covid-19 tidak dalam lama lagi, namun orang ramai digesa sentiasa berwaspada dan mengamalkan disiplin yang tinggi, kata mantan Perdana Menteri Tan Sri Muhyiddin Yassin.

Muhyiddin yang juga Pengerusi Majlis Pemulihan Negara (MPN) berkata kelonggaran yang diberikan tidak bermakna orang ramai boleh terus leka dan mengabaikan langkah pencegahan yang sudah digariskan ia memandangkan Covid-19 sudah berada dalam komuniti ketika ini.

“Mungkin ada antara kita yang keluar beriadah dan makan di restoran memandangkan semakin banyak sektor ekonomi dan sosial yang sudah dibuka, terutamanya kepada mereka yang telah menerima suntikan lengkap vaksin Covid-19.

“Suka saya ingatkan, kita masih perlu sentiasa mengambil langkah berwaspada memandangkan virus Covid-19 ini telah pun berada di dalam komuniti.

“Transisi dari tahap pandemik ke endemik bukan sahaja harus dilakukan dengan yakin dan berani tetapi juga perlu teratur dan penuh sistematik,” katanya dalam satu hantaran di Facebook, hari ini.

Menurut Muhyiddin, orang ramai perlu belajar daripada pengalaman dan menjadikan iktibar dari negara luar yang bersikap sambil lewa dengan kelonggaran diberikan sehingga mengakibatkan peningkatan kes Covid-19 meningkat semula.

“Setiap daripada kita harus mengambil langkah yang proaktif dalam melakukan penilaian risiko kendiri dan saya yakin kerajaan juga akan mengambil langkah yang perlu dalam memantau dan mengawal risiko penularan virus ini di sektor-sektor yang dilonggarkan.

“Ingat, semakin ramai yang menerima vaksinasi lengkap, semakin ramai yang terlindung daripada dijangkiti dengan teruk oleh virus Covid-19.

“Dengan itu, beban kepada sistem kesihatan awam juga akan berkurang,” katanya lagi.

Beliau turut menyeru semua rakyat menyokong usaha untuk kembali ke kehidupan norma baharu dengan yakin dan berani sebagai sebuah Keluarga Malaysia.

Katanya, usaha dan perancangan cekap kerajaan sejak Mei lalu mula menampakkan hasil memberangsangkan dengan peningkatan kadar vaksinasi secara agresif, penurunan kes positif Covid-19, selain komitmen mempertingkatkan kapasiti sistem kesihatan awam.

“Sehingga 2 Oktober 2021, sebanyak 87.2 peratus populasi dewasa di Malaysia telah menerima suntikan dos lengkap, lebih awal daripada jangkaan kita sebelum ini.

“Tahniah diucapkan kepada semua yang terbabit menjayakan Pelan Imunisasi Covid-19 Kebangsaan (PICK) ini,” katanya.

Beliau turut berkongsi kejayaan Pelan Pemulihan Negara (PPN) dengan kesemua negeri sudah beralih daripada Fasa 1 PPN dengan majoritinya berada di Fasa 2 dan 3, manakala, Wilayah Persekutuan Labuan serta Negeri Sembilan kini di Fasa 4.


‘Masuk rumah orang’: Menteri PH-BN masih berminda pembangkang

Pemimpin kerajaan campuran Pakatan Harapan-Barisan Nasional (PH-BN) sekarang ini masih lagi berminda pembangkang, sehinggakan ‘adab memasuki rumah orang tanpa memaklumkan kepada tuan rumah’ juga diketepikan.

Disebabkan itu, Ahli Parlimen Perikatan Nasional (PAS) Pendang, Datuk Awang Solahuddin Hashim menegur Menteri Kesihatan, Dr Zaliha Mustafa (PH-PKR Sekijang) menggunakan perkataan ‘tidak beradab’ dan ‘tiada akhlak’ di Dewan Rakyat, baru-baru ini.

Walaupun telah menarik balik perkataan yang ditujukan kepada menteri kesihatan itu, beliau menegaskan teguran itu dibuat mengikut cara sendiri yang kadang kala terkasar apabila berbahas, namun tetap profesional dengan mengutamakan rakyat.

Katanya ada masa beliau boleh berlembut, ada masa juga perlu bertegas, namun beliau mengalu-alukan kedatangan menteri ke kawasannya di Parlimen Pendang.

“Tetapi sepatutnya, walaupun berbeza ideologi politik, kita mesti bersikap profesional. Beliau harus memaklumkan kepada wakil kerajaan negeri apabila menghadiri program di negeri ditadbir PN.

“Disebabkan beliau tidak berbuat demikian, jadi, saya berasa beliau telah mengabaikan ‘tuan rumah’ iaitu saya. Bukanlah saya mahu diraikan tetapi, sekurang-kurangnya jemputlah saya juga untuk diberi penerangan juga.

“Saya wakil rakyat di sana, sudah tentu saya akan bertemu rakyat dan mereka pasti bertanya berkenaan operasi hospital itu sendiri. Walau apapun, ia sudah berlaku.

“Anggaplah sahaja beliau masih baharu dilantik sebagai menteri dan tidak pernah terlibat dalam pentadbiran kerajaan. Cuma, sebagai pembangkang, saya perlu memerhati tindakannya untuk memperbaiki apa yang beliau belum ketahui,” katanya dalam temu bual yang disiarkan Utusan hari ini (24 Februari 2023).

Beliau berkata demikian ketika mengulas kontroversi kenyataannya yang menyifatkan Dr Zaliha ‘tidak beradab’ dan ‘tiada akhlak’ kerana hadir di Kedah – negeri ditadbir PN – bagi majlis penyerahan Hospital Pendang, tanpa memaklumkan kepadanya sebagai wakil rakyat kawasan itu.

Bagaimanapun, katanya selepas beliau menegur menteri kesihatan, pengarah hospital telah menjemputnya untuk diberikan taklimat pada Ahad lalu.

Sebelum ini, pada Januari lalu, PH Terengganu menyifatkan tindakan pimpinan kerajaan negeri itu yang tidak kelihatan ketika kehadiran Anwar ke Terengganu, sebagai biadab dan tidak menghormati tetamu.

Namun, Menteri Besar, Datuk Seri Dr Ahmad Samsuri Mokhtar berkata, kerajaan negeri tidak dimaklumkan secara jelas program dan kunjungan Perdana Menteri ke Terengganu.

Mengenai surat tuntutan (LOD) Perdana Menteri, Datuk Seri Anwar Ibrahim terhadapnya berhubung kenyataan beliau yang mengatakan dendam pengerusi PH itu lebih teruk daripada Tun Dr Mahathir Mohamad dan mengamalkan pendakwaan terpilih, Awang Solahuddin menyerahkannya kepada peguam beliau.

“Saya serahkan perkara ini kepada peguam saya untuk uruskan. Hal ini tiada apa sangat. Saya santai sahaja. Sebagai ahli Parlimen pembangkang, saya berhak untuk mengkritik Perdana Menteri supaya jadi lebih baik, kalau beliau tidak boleh menerimanya, terserah.

“Saya bukan orang besar pun untuk diambil tindakan, tapi, disebabkan hal macam ini secara tidak langsung saya sudah dapat publisiti percuma,” katanya.

Pada 21 Februari lalu, Mkini melaporkan Awang Solahuddin sebagai menyifatkan tindakan kerajaan campuran yang diterajui Anwar seakan mahu membalas dendam terhadap pemimpin lawan dan membandingkan dengan Dr Mahathir yang juga bekas Perdana Menteri, yang didakwanya lebih zalim.

“Kami (PN) sebagai pembangkang, ugutlah apa saja… segala tribulasi dan fitnah yang kami hadapi lebih teruk. Bagi saya, kalau inilah permulaan PM, dia adalah perdana menteri paling teruk di Malaysia.

“Malah Dr Mahathir yang dikata zalim pun tak (sezalim itu) setakat ini. Sifat balas dendam PM ini sangat kuat dan sangat pendendam,” kata Awang Solahuddin.


Lebih 15 juta dos vaksin Covid-19 sudah diberikan sehingga semalam

Walaupun umat Islam di Malaysia menyambut Aidiladha semalam, Program Imunisasi Covid-19 Kebangsaan (PICK) kekal digerakkan oleh pasukan petugas barisan hadapan, bagi mencapai imuniti kelompok dalam memerangi wabak Covid-19.

Terkini, jumlah pemberian vaksin Covid-19 di seluruh negara melepasi angka 15 juta setelah 299,593 dos suntikan diberikan pada Hari Raya Haji, semalam, kata Menteri Kesihatan Datuk Seri Dr Adham Baba.

Secara keseluruhannya sebanyak 15,071,814 dos suntikan diberikan sejak program vaksinasi dilancarkan awal tahun ini, dengan 10,302,905 individu menerima dos pertama, manakala 4,769,909 lagi melengkapkan dua dos masing-masing, katanya.

Beliau berkata pada Aidiladha semalam sebanyak 299,593 dos suntikan vaksin Covid-19 diberikan merangkumi 204,084 dos pertama dan 95,529 dos kedua.

Selangor merekodkan jumlah pemberian vaksin tertinggi semalam dengan 107,444 dos suntikan membabitkan 82,892 dos pertama dan 24,552 dos kedua, diikuti Kuala Lumpur sebanyak 69,493 dos (43,857 dos pertama dan 25,636 dos kedua).

Sarawak pula merekodkan 46,606 suntikan membabitkan 12,336 dos pertama dan 34,270 dos kedua, sementara Johor mencatatkan 25,731 dos suntikan pertama dan 2,319 individu melengkapkan dos kedua mereka.

Secara keseluruhan daripada lebih 15 juta dos suntikan itu, Lembah Klang yang merangkumi Selangor, Kuala Lumpur dan Putrajaya mencatatkan pemberian tertinggi vaksin Covid-19 iaitu sebanyak 5,470,472 dos membabitkan 4,140,969 dos pertama dan 1,329,503 dos kedua.

Semalam, program imunisasi negara merekodkan jumlah tertinggi kedua apabila 424,936 dos suntikan vaksin Covid-19 diberikan di seluruh negara bagi dos pertama dan kedua.

Jumlah tertinggi yang pernah direkodkan sebelum ini ialah pada 14 Julai lalu membabitkan pemberian 434,828 dos suntikan vaksin.


Cuepacs bantah tubuh Agensi Kawalan Sempadan: Adnan

Kongres Kesatuan Pekerja-pekerja Dalam Perkhidmatan Awam (Cuepacs) membantah penubuhan Agensi Kawalan Sempadan dikenali sebagai ‘Single Border Agency’ (SBA) untuk mengambil alih keseluruhan fungsi agensi kerajaan di pintu masuk negara, termasuk di pelabuhan dan lapangan terbang.

Presiden Cuepacs Datuk Adnan Mat, berkata Cuepacs berpandangan agensi sedia ada yang mengawal pintu masuk negara sudah melaksanakan tugas dan tanggungjawab masing-masing dengan baik serta berkesan.

Dalam kenyataan hari ini (28 September 2022) beliau berkata bantahan itu diputuskan dalam Persidangan Perwakilan Tri Tahunan Kesatuan Pegawai Kastam Semenanjung Malaysia yang berlangsung di Ayer Keroh, Melaka, hari ini.

“Dengan mengambil contoh Jabatan Kastam Diraja Malaysia (JKDM), jabatan itu bukan sahaja mengawal pintu masuk negara dari aspek keselamatan tetapi juga bertanggungjawab memungut pelbagai cukai yang menyumbang kepada hasil negara.

“Sejak beberapa tahun dahulu, pencapaian hasil kutipan JKDM sentiasa melebihi sasaran ditetapkan kerajaan. Ini bermakna JKDM telah melaksanakan tugas dan tanggungjawabnya dengan cemerlang,” katanya menurut BH.

November tahun lalu, kerajaan bersetuju melantik bekas Ketua Pengarah Perkhidmatan Awam Tan Sri Borhan Dolah, sebagai Ketua Pasukan Nukleus SBA bagi memperincikan penubuhan agensi tunggal menjaga pintu masuk negara dengan lebih cekap.

Selain JKDM, beberapa agensi lain terbabit dalam menjaga pintu sempadan negara seperti Jabatan Imigresen, Jabatan Perkhidmatan Kuarantin dan Pemeriksaan Malaysia (MAQIS), Farmasi dan lain-lain agensi.

Adnan turut mempersoalkan rasional tugas menjaga keselamatan di pintu masuk diberikan kepada agensi baharu yang belum diketahui keberkesanannya.

Katanya, langkah itu seumpama kerajaan mahu memperjudikan hasil kutipan negara untuk tahun akan datang jika tertubuhnya SBA kelak.

“Cuepacs yakin agensi lain yang bersama-sama menjaga pintu masuk negara turut melaksanakan tugas dan peranan masing-masing dengan berkesan seperti mana yang dilakukan JKDM,” katanya.

Beliau berkata, sistem kawalan pintu masuk pelbagai peringkat agensi seperti yang dikuatkuasakan sekarang adalah lebih baik dari dikawal hanya satu agensi sahaja.

“Contohnya jika barangan yang diimport adalah ubat-ubatan Jabatan Kastam tidak boleh melepaskan dagangan itu sebelum diberi kelulusan oleh pihak farmasi. Begitu juga dengan barang dagangan yang memerlukan kelulusan agensi lain yang terbabit seperti MAQIS dan SIRIM.

“Jika terdapat kekurangan dalam pengoperasian pintu sempadan negara ketika ini, kerajaan boleh menambah baik pengoperasian itu, bukannya bertindak menggantikan dengan agensi baharu,” katanya.

Beliau mencadangkan diwujudkan koordinasi yang lebih baik antara agensi kerajaan di pintu masuk negara dan kerajaan sewajarnya melakukan rundingan dan sesi libat urus bersama wakil dan kesatuan pekerja dalam apa juga keputusan yang membabitkan pemerkasaan perkhidmatan awam.

“Rundingan dan sesi libat urus ini mampu memberi keputusan yang menang-menang di antara pihak majikan dan pekerja, sekali gus mampu memperkasakan perkhidmatan kerajaan,” katanya.


Najib bimbang laporan audit 1MDB jadi peluru politik: Arul Kanda

Bekas Perdana Menteri Datuk Seri Najib Razak bimbang laporan akhir ketua audit negara yang lengkap mengenai 1Malaysia Development Berhad (1MDB) akan memberi kesan politik sehingga merugikan beliau.

Bekas Ketua Pegawai Eksekutif 1MDB Arul Kanda Kandasamy memberitahu demikian kepada Mahkamah Tinggi Kuala Lumpur hari ini, sebagai saksi pendakwaan dalam kes Najib dituduh meminda laporan audit itu.

Menurutnya inilah sebabnya Najib meminta beliau menghadiri mesyuarat pada 24 Februari 2016, apabila pindaan kepada laporan itu dibincangkan antara ketua juruaudit negara, Arul Kanda, dan pegawai kerajaan, walaupun dokumen itu sedia untuk dibentangkan kepada Jawatankuasa Kira-Kira Wang Negara (PAC).

“Jadi, saya menerima panggilan telefon daripada Datuk Seri Najib pada 23hb, sehari sebelumnya, dan dia meminta saya menghadiri mesyuarat itu atas kapasiti saya sebagai presiden 1MDB,” katanya.

Apabila Ketua Pendakwa Raya Datuk Seri Gopal Sri Ram bertanya sama ada Najib telah menjelaskan mengapa Arul Kanda perlu menghadiri mesyuarat itu, beliau menjawab ya.

“Jadi, ada beberapa alasan yang dikemukakan oleh Datuk Seri, antara sebab utama adalah untuk mempertahankan kepentingan syarikat, beliau juga menyebut untuk memastikan Jabatan Audit berada dalam skop audit iaitu untuk mengesahkan akaun 1MDB.

“Dan dia juga menyebut bahawa dia mempunyai beberapa kebimbangan bahawa kandungan laporan itu boleh diputar belit dari perspektif politik,” tambah Arul Kanda.

Ditanya sama ada beliau terpengaruh dengan apa yang diberitahu Najib kepadanya ketika menghadiri mesyuarat 24 Februari, Arul Kand berkata:

“Saya tahu apa yang beliau katakan, memastikan kepentingan syarikat dilindungi, memastikan skop audit adalah relevan kepada terma rujukan Jabatan Audit Negara dan ya, saya juga terfikir kebimbangan bahawa penemuan dalam laporan itu boleh diputar belit secara politik.”

Sri Ram: Berputar hingga merugikan siapa?

Arul Kanda: Pemahaman saya ia akan merugikan Datuk Seri.

Sri Ram: Datuk Seri yang mana?

Arul Kanda: Datuk Seri Najib.

Arul Kanda memberi keterangan sebagai saksi pendakwaan ke-15,

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Kes baharu di Australia turun bawah 100,000

Jangkitan harian Covid-19 di Australia hari ini turun di bawah 100,000 buat kali pertama dalam tempoh lima hari, di tengah-tengah jangkaan bahawa gelombang Omicron telah menghampiri kemuncaknya di New South Wales, negeri yang paling teruk dilanda wabak itu.

Sebanyak 85,824 kes dilaporkan menjelang tengah hari tadi, turun daripada jumlah tertinggi yang dicatat iaitu lebih 150,000 pada Khamis.

Pihak berkuasa kesihatan pada Sabtu menjangkakan Australia menghampiri kemuncak wabak terburuknya, tetapi memberi amaran kes akan terus meningkat dalam “beberapa minggu akan datang”.

Selepas berjaya menyekat penyebaran virus lebih awal dalam wabak itu, Australia kini menyaksikan wabak Omicron mengangkat kes positif Covid-19 di negara itu kepada lebih 1.3 juta kes dalam tempoh dua minggu lalu, apabila pihak berkuasa negeri mula melonggarkan sekatan ketat setelah tahap vaksinasi mencecah 70 hingga 80 peratus

Lebih ramai pesakit juga telah dimasukkan ke hospital, berbanding waktu lain ketika wabak itu tetapi pihak berkuasa mengatakan sistem kesihatan dapat mengatasi peningkatan jumlah kes.

Di tengah-tengah lonjakan Omicron, kerajaan mendesak lebih ramai penduduk untuk mendapatkan vaksin, di mana lebih 92 peratus daripada populasi 16 tahun ke atas telah menerima dua dos.

Jumlah kumulatif kes positif di Australia sejak wabak itu bermula kini mencecah 1.5 juta, manakala 2,673 kematian dilaporkan.

New South Wales melaporkan 34,660 jangkitan baharu, manakala negeri jirannya, Victoria mencatatkan 28,128 dan Queensland 17,445 kes. – Agensi


Belanjawan 2023 tidak sentuh masalah sebenar rakyat, kata Muhyiddin

Belanjawan 2023 yang dibentangkan Perdana Menteri merangkap Menteri Kewangan, Datuk Seri Anwar Ibrahim baru-baru ini dilihat tidak menyentuh masalah sebenar yang dihadapi rakyat.

Bekas perdana menteri, Tan Sri Muhyiddin Yassin berkata pembentangan belanjawan selama berjam-jam itu juga tidak menyentuh sebahagian besar manifesto Pakatan Harapan (PH) pada pilihan raya umum yang lalu.

“Ucapan YAB Tambun (Anwar) juga nampaknya tidak komprehensif serta tidak menyentuh masalah sebenar rakyat di peringkat akar umbi. Yang digemari Tambun hanyalah bermadah.

“Rakyat tidak berminat untuk mendengar madah dan istilah yang digunakan oleh Tambun, tetapi lebih risau tentang keperluan asas dan jaminan masa depan ekonomi dan kebajikan mereka.

“Saya membuat perbandingan Belanjawan Tambun dengan manifesto Pakatan Harapan (PH). Terdapat banyak janji dalam manifesto PH yang tidak ditepati atau tidak disentuh langsung di dalam belanjawan ini,” katanya ketika membahaskan Belanjawan 2023 di Dewan Rakyat, hari ini.

Beliau melahirkan kebimbangan terhadap nasib rakyat yang terpaksa berdepan perbelanjaan berganda beberapa bulan ini namun kerajaan tiada penyelesaian untuk masalah mereka.

“Bagaimana rakyat hendak berdepan dengan situasi perbelanjaan berganda menjelang pembukaan semula sekolah, ketibaan bulan puasa dan persediaan menghadapi Aidilfitri yang semakin hampir?

“Semua ini terpaksa dilalui rakyat dalam keadaan beban kos sara hidup yang terus meningkat dan kadar inflasi yang tinggi. Kita tidak mendengar apakah penyelesaian sebenar kepada masalah kos sara hidup rakyat daripada pembentangan belanjawan ini,”katanya.

Menyentuh soal subsidi bersasar yang diwar-warkan, Muhyiddin berkata sehingga kini masih tiada mekanisme pelaksanaannya.

“Dalam belanjawan YAB Tambun menyebut tentang iltizam kerajaan hari ini untuk mengambil pendekatan yang progresif dalam konteks subsidi bersasar namun saya melihat masih tiada mekanisme yang kukuh dalam aspek pelaksanaannya.

“Kerajaan hari ini tidak membuat saringan had subsidi mengikut kategori pendapatan T20, M40 dan B40, seperti mana yang telah dilaksanakan oleh kerajaan sebelum ini,” katanya.

Tegasnya, klasifikasi subsidi harus disemak semula secara teliti untuk mengurangkan bebanan fiskal negara.

“Misalnya, subsidi terhadap bahan input seperti baja bolehlah dikekalkan, namun subsidi menyeluruh terhadap output seperti bahan api haruslah diselaraskan dengan harga semasa global. Seperti yang telah saya nyatakan sebelum ini, ia mestilah mengikut formula produktiviti bagi setiap kos bahan input kepada output,” katanya.


Bekas tentera, isteri dan anak tinggal bawah jambatan dipindah ke flat

Kementerian Pembangunan Wanita, Keluarga dan Masyarakat (KPWKM) memindahkan tujuh sekeluarga yang tinggal di bawah Jambatan Loke Yew ke rumah transit sementara di Flat Seri Johor, kata Menterinya, Datuk Seri Rina Harun.

Katanya keluarga terbabit akan tinggal di flat berkenaan sementara KPWKM berurusan dengan Dewan Bandaraya Kuala Lumpur (DBKL) serta agensi kerajaan lain.

“Ia adalah bagi memberikan kediaman lebih baik dan di samping anak-anak diberikan bantuan kanak-kanak di bawah Jabatan Kebajikan Masyarakat (JKM).

“Melihat kepada keadaan rumah, saya tidak sangka ada yang hidup daif di bandar raya Kuala Lumpur dan ia bukan di pedalaman,” katanya selepas mengadakan lawatan di tempat tinggal bekas tentera, Suria Mohamad Hassan, 59.

Suria dan isteri, Azariyah Abd Aziz, 43, dan lima anaknya yang berusia tiga hingga 14 tahun, menghuni rumah sempit berdindingkan papan lapis tanpa bumbung di bawah jambatan berkenaan, kerana tidak mampu menyewa rumah sejak November 2019.

Sambil menjelaskan bahawa kerajaan tidak akan berkompromi dengan kebajikan kanak-kanak yang masih bersekolah, beliau berkata JKM akan memberi bantuan segera

“Kita tidak mahu Suria dan isterinya berputus asa tetapi pada masa sama, kemiskinan ini tidak diwarisi, berharap masa anak-anak lebih cerah,” katanya.

Dalam pada itu, Rina akan mengarahkan JKM menyalurkan bantuan dan sokongan psikologi kepada keluarga berkenaan.


Lepas kutuk PH isu SOSMA, UMNO puji dan ajak sokong akta antilompat

Ketika pembangkang menolak usul untuk melanjutkan penguatkuasaan salah satu undang-undang bagi memastikan keselamatan negara terus terjamin, Presiden UMNO Datuk Seri Ahmad Zahid Hamidi, adalah antara Ahli Parlimen (MP) blok kerajaan yang mengecam tindakan itu.

Antara lain Zahid berkata:

“Pertama, pembangkang sebenarnya tidak berminat untuk mewujudkan kestabilan politik. Malah, PH sebenarnya sangat cenderung untuk melupakan janji dan komitmen mereka dengan mudah. Pada pandangan saya, tidak ada gunanya untuk kita terus berpegang pada janji mereka.”

Usul kerajaan untuk melanjutkan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) yang dibawa Menteri Dalam Negeri Datuk Seri Hamzah Zainudin daripada Perikatan Nasional (PN), ditolak oleh Dewan Rakyat pada 23 Mac lalu.

Undian belah bahagian MP memihak kepada pembangkang sebanyak 86 undi, manakala kerajaan hanya 84 undi.

Seramai 50 MP tidak hadir – 30 daripadanya adalah MP blok kerajaan termasuk Zahid; MP Pekan Datuk Seri Najib Razak; MP Sembrong Datuk Seri Hishammuddin Hussein; dan MP Ketereh Tan Sri Annuar Musa.

Untuk rekod, SOSMA dikuatkuasakan bagi menyediakan langkah-langkah khas berkaitan kesalahan keselamatan bertujuan mengekalkan keamanan dan keselamatan negara. Ia menggantikan Akta Keselamatan Dalam Negeri 1960 (ISA), dan diwartakan pada 22 Jun 2012, serta akan berkuat kuasa sehingga 31 Julai 2022.

Kegagalan wakil rakyat kerajaan – kerana mengutamakan diri, parti serta dendam – menyebabkan undang-undang menahan selama 28 hari ke atas individu tertentu bagi siasatan melibatkan kes-kes keselamatan bersifat kompleks, tidak dapat dilaksanakan.

Antara kes berkenaan ialah:

Mengulas lanjut keengganan PH menyokong SOSMA, Zahid berharap rakyat melihat betapa rapuh dan berisikonya bentuk kerajaan yang ada sekarang ini yang tidak lagi dihormati selain pendirian pembangkang yang tidak berpegang kepada janji.

“Namun, apabila usul yang dibentangkan kali ini gagal akibat tidak mendapat sokongan pihak pembangkang, adalah wajar untuk kita semua menyimpulkan yang mereka telah memungkiri janji, melanggar persetujuan dan mengabaikan sama sekali komitmen mereka sebelum ini,” katanya.

Keadaan itu kata Zahid, mencerminkan beberapa perkara yang mesti dipandang serius.

“Kedua, kerajaan mesti mempunyai majoriti tersendiri. Majoriti yang kuat dan tidak mengharapkan ihsan serta budi bicara pembangkang.

“Kerajaan seperti dalam kedudukan sekarang tidak akan dihormati, tidak stabil dan tidak akan berupaya untuk mengemuka dan menjayakan dasar yang baik dengan lancar,” katanya seolah-olah mahukan Pilihan Raya Umum Ke-15 diadakan segera supaya Barisan Nasional (BN) boleh menjadi kuasa dominan.

Selesai mengecam PH, Zahid kini memuji dan mengajak parti dipengerusikan cikgunya Datuk Seri Anwar Ibrahim untuk sama-sama berganding tangan menyokong akta antilompat parti pula.

Seolah menyindir MP tertentu yang pernah melompat parti, Zahid berkata:

“Bukan senang untuk membentang rang undang-undang lompat parti di Parlimen. Lebih-lebih lagi melibatkan Ahli Parlimen yang pernah melompat parti kini berada di Dewan Rakyat. Namun inilah cabaran UMNO untuk memastikan parti politik dan pembangunan akan terus stabil.

“Sudah pasti ini memerlukan komitmen tinggi kalangan semua wakil rakyat. Barisan Nasional dan PH pernah mengalami pengalaman pedih apabila dikhianati oleh wakil rakyat mereka sendiri yang melompat ke parti lain demi mengejar jawatan, menyelamatkan diri, kuasa dan kedudukan dan apa-apa jua atas nama keselesaan diri.

“BN dan PH secara bipartisan bergerak ke depan untuk membawa Malaysia ke arah kestabilan politik dan perlu disokong semua,” katanya.

Berita berkaitan:

SOSMA: Sah kerajaan Ismail Sabri sedang disabotaj dari dalam

DAP dakwa MP UMNO enggan undi SOSMA dibawa menteri Bersatu: Laporan

SOSMA: MP kerajaan ada dalam dewan tetapi keluar ketika undian

SOSMA: Zahid cuba heret MP lain dalam berbalah dengan Fahmi Fadzil

Usul SOSMA gagal, Zahid terus kata MoU dengan PH ditandatangani kerajaan PN


Iklan ‘duit raya’ GDBET333 dinyahaktif

Penyedia perkhidmatan judi atas talian GDWON3 sudah menutup tiga laman sosial – Facebook, Twitter dan Instagram – susulan bantahan terhadap iklan yang mencemar kesucian Ramadan dan sambutan Aidilfitri.

Agenda Daily mendapati iklan GDBET333 berkaitan hari raya yang mengajak umat Islam berjudi bagi mendapatkan ‘duit raya’ sudah tidak dapat diakses lagi.

Laman sesawang http://www.gdbet333.com/ juga tidak dapat diakses di Malaysia kerana disekat oleh Suruhanjaya Komunikasi dan Multimedia Malaysia (SKMM) susulan kandungannya melanggar undang-undang negara.

Awal hari ini, Agenda Daily melaporkan syarikat perjudian kini semakin berani dengan menerbit dan menyiarkan iklan judi ketika Ramadan dan ditampilkan dengan lagu sempena Aidilfitri.

Iklan GDBET333 cabar undang-undang, kemuliaan Ramadan

Iklan itu mengajak umat Islam yang mahu pulang ke kampung bagi menyambut hari raya mendapatkan khidmat perjudian mereka bagi meraih wang berganda.

Iklan dikatakan bukan sahaja dimuat naik di YouTube hampir seminggu lalu, malah disebarkan ke akaun pengguna Facebook secara meluas.

Susulan itu, Timbalan Ketua Polis Negara, Datuk Seri Acryl Sani Abdullah Sani berkata satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul klip video itu.

“Siasatan polis akan menjurus kepada penerbit dan pelakon-pelakon yang terlibat di dalam video ini. Mereka akan dikesan dan akan dipanggil untuk memberi keterangan,” katanya.

Polis siasat, panggil pelakon iklan raya GDBET333 ajak berjudi

SKMM juga sudah meminta Facebook, Twitter dan YouTube menurunkan iklan raya yang mempromosi perjudian dalam talian yang tular sejak seminggu lalu.


Tiada kelulusan diberikan di hutan Bukit Tabur, kata MB Selangor

Susulan tular beberapa gambar pembersihan hutan di Bukit Tabur, Menteri Besar Selangor Datuk Seri Amirudin Shari tampil memberi penjelasan menafikan kelulusan diberikan pihak berkuasa tempatan kepada pihak tertentu untuk aktiviti yang dijalankan di tanah tersebut.

Amirudin berkata semakan sudah dibuat selepas menerima aduan awam berhubung laporan aktiviti yang dijalankan di pinggir Bukit Tabur berhampiran Permatang Kuartza Genting Klang itu.

“Setelah semakan lanjut dibuat oleh pihak MPAJ (Majlis Perbandaran Ampang Jaya) dan Pejabat Daerah Gombak, tidak ada sebarang kelulusan diberikan untuk aktiviti-aktiviti di tanah tersebut.

“Pihak penguatkuasa telah turun ke lokasi tersebut untuk menghentikan aktiviti dan menyita jentera yang terlibat,” katanya dalam ciapan di Twitter hari ini.

Beliau juga menafikan aktiviti yang melibatkan jentera berat tersebut melibatkan kelulusan yang diberikan kerajaan negeri Selangor, malah tindakan segera sudah diambil bagi menghentikan tindakan pihak terbabit.

“Untuk makluman saudara yang budiman, kerja-kerja tersebut tidak mempunyai kaitan dengan Kerajaan Negeri dan tidak mendapat kelulusan dari pihak berkuasa tempatan.

“Penguatkuasa telah pun turun bagi menghentikan aktiviti tersebut dan menyita jentera yang terliba,” katanya lagi.

Semalam, Agenda Daily melaporkan sebuah pertubuhan alam sekitar, Pertubuhan Pelindung Khazanah Alam (PEKAMalaysia) Malaysia berkongsi dalam hantaran di Facebook beberapa gambar yang menunjukkan sedang berlaku aktiviti pembersihan hutan di pinggir Bukit Tabur berhampiran Permatang Kuartza Genting Klang.

“Kenal tempat ni? Macam mana boleh kontraktor halimunan dengan jentera halimunan dia boleh sampai keatas dan menjalankan kerja-kerja perbersihan hutan dikawasan lereng bukit nie yea?

“Syaratnya hikers tak boleh naik, tetapi jengkaut dan kontraktor ‘invisible’ boleh bersihkan hutan ke apa? Satu lagi contoh penguatkuasaan yang boleh diberikan markah ‘F’,” kata pertubuhan tersebut dalam hantarannya.

Bukit Tabur setinggi 396 meter (1,300 kaki) merupakan lokasi terletaknya Permatang Kuartza Genting Klang.

Permatang Kuartza Genting Klang merupakan sebuah daik kuartza yang melalui sepanjang kawasan timur laut Kuala Lumpur dalam kawasan Bukit Lagong-Kanching-Klang Gates. Berukuran lebih 16 km panjang dan 200m lebar, ia adalah yang terpanjang seumpamanya di dunia.

Terdapat banyak flora di bukit ini yang mempunyai nilai perubatan dan sangat sinonim dengan para pendaki, ia terletaknya Hutan Simpanan Gombak dan Empangan Klang Gates di sisi bukit.

Puncaknya memberikan pemandangan empangan yang mengagumkan. Bukit ini mempunyai beberapa puncak yang boleh disusuri.


Bullshit, kata Shafee ulas dakwaan ‘Merpati’ dapat layanan istimewa

Bekas Perdana Menteri Datuk Seri Najib Razak tidak diberi layanan istimewa sebagai banduan, tegas peguamnya Tan Sri Muhammad Shafee Abdullah hari ini (26 September 2022).

Ditanya mengenai dakwaan bahawa Najib diberi nama kod “Merpati” sebagai banduan dan beliau mendapat layanan istimewa sebagai banduan, Shafee menolak idea ini.

Shafee mencadangkan bahawa perkataan “merpati” boleh mempunyai makna “pondan”, dengan alasan bahawa perkataan “burung” boleh digunakan untuk menggambarkan wanita tetapi bukan lelaki.

“Apa itu Merpati? Mereka memelihara burung merpati di hospital? Merpati biasanya untuk pondan. Burung. Bagaimana anda boleh mengatakan lelaki adalah burung?

“Maksud saya, terangkan dia burung yang bagus, saya tidak akan mengatakan dia burung yang bagus, anda boleh? Dia akan lari,” katanya menjawab soalan pemberita ketika ditemui di Kompleks Mahkamah Kuala Lumpur, hari ini.

Untuk rekod “pondan” adalah istilah untuk “transeksual”.

Mengenai dakwaan bahawa Najib menerima layanan istimewa sebagai banduan, Shafee menegaskan anak guamnya didakwa tidak diberikan bilik khusus untuk makan ketika rehat dalam prosiding mahkamah.

“Tidak, anda akan terkejut, jika dia istimewa, mereka tidak langsung memberinya bilik di sini untuk dia duduk dan makan,” katanya.

Shafee juga menolak dakwaan bahawa Najib diberikan wad kelas pertama di Hospital Kuala Lumpur (HKL) atau Hospital Rehabilitasi Cheras (HRC), dengan mengatakan bahawa dia telah melawat anak guamnya dan ia hanyalah bilik hospital biasa.

“Tidak, bullshit, sangat karut, ia adalah bilik standard untuk sesiapa yang memerlukan rawatan seperti itu dari penjara. Itulah yang mereka berikan kepadanya, saya pergi,” katanya menurut MalayMail.

Shafee berkata beliau sendiri mempunyai bilik hospital yang lebih baik ketika dirawat di Institut Jantung Negara (IJN).

Ditanya sama ada lawatan daripada keluarga mengikut prosedur biasa, Shafee menjawab:

“Saya mahu berjumpa dengannya pada Sabtu dan Ahad, kerana sebagai peguam, sesuatu yang mendesak… saya baru pulang dari Melbourne, mereka berkata mereka tidak boleh memberikan pengecualian… berkali-kali mereka berkata begitu. Itulah yang saya dapat daripada banduan lain, jadi apakah keistimewaan yang saya tidak faham.”

Dalam menolak dakwaan bahawa Najib menerima layanan istimewa, Shafee menambah: “Tiada apa-apa. Mungkin makanannya, kerana ulser, ya, mereka tidak boleh memberinya makanan pedas, mereka tidak boleh memberinya makanan berminyak.”

Ditanya sama ada Najib mendapat makanan luar, Shafee menafikannya dengan berkata, “Tidak…”, sebelum menambah bahawa keluarga pada hari ini pun tidak dibenarkan menyediakan makanan kepada Najib kerana keperluan untuk memantau pemakanannya berhubung syarat kesihatannya.

Ditanya mengapa Najib terpaksa dipindahkan dari HKL ke HRC sebelum ini, Shafee berkata Najib sudah pun menerima fisioterapi di HKL tetapi ia tidak mencukupi.

Shafee tidak pasti mengapa Najib terpaksa dipindahkan ke HRC kerana dia tidak mengetahui secara terperinci mengenai perkara itu.

“Dia mempunyai perkara tertentu yang saya sendiri pun tidak tahu secara terperinci. Dia mempunyai keadaan perubatan tertentu yang memerlukan dia melakukan fisioterapi. Ia mungkin berkaitan dengan keadaan sedia ada, anda tahu dia mengalami masalah lutut, pembedahan besar semasa menjadi PM.”

Walaupun tekanan darah Najib sebelum ini menurun, Shafee berkata ia masih belum kembali ke julat normalnya iaitu 110 hingga 120 berbanding 70 hingga 80, dan tekanan darah anak guamnya hari ini ialah 136/87.

Shafee berkata Najib juga telah kehilangan berat badan, dan masalah ulser perut serta lututnya masih ada.

Selepas keluar dari hospital baru-baru ini, Najib dilihat memakai sut biru tua dengan tali leher ungu gelap ketika berjalan ke dalam bilik mahkamah dan duduk di kandang tertuduh hari ini, untuk perbicaraan berhubung dakwaan penyelewengan RM2.28 bilion dana 1Malaysia Development Berhad (1MDB).


Malaysia-China perhalusi kerjasama penghasilan vaksin Covid-19 secara ‘fill and finish’

Kerjasama dua hala antara Malaysia-China sedia ada akan diperkukuhkan lagi menerusi penerokaan bidang-bidang baharu untuk kepentingan bersama.

Perdana Menteri Tan Sri Muhyiddin Yassin berkata, kerjasama terbaharu itu termasuklah dalam aspek penghasilan vaksin Covid-19 secara ‘fill and finish’ (pengilangan produk pukal kepada produk siap) di Malaysia.

“Berhubung Covid-19, saya dan Perdana Menteri China Li Keqiang sepakat mengenai kepentingan jalinan kerjasama yang lebih erat dan proaktif antara kedua-dua negara bagi mengatasi wabak tersebut dan seterusnya memacu proses pemulihan, antaranya dengan kolaborasi berterusan dalam bidang yang telah dipersetujui sebelum ini seperti pembekalan vaksin, keselamatan makanan serta rantaian bekalan yang terjamin,” katanya hari ini.

Dalam pada itu, beliau turut merakamkan penghargaan kepada Kerajaan China yang menjadi negara pertama menghulurkan bantuan kepada Malaysia di peringkat awal penularan pandemik Covid-19, bukti keakraban hubungan dua hala antara Malaysia dan China.

Beliau berkata demikian setelah mengadakan perbincangan bersama Li Keqiang,yang diadakan secara persidangan video pagi tadi.

Mengulas lanjut, Muhyiddin berkata dalam perbincangan itu juga kedua-dua negara sepakat bahawa hubungan dua hala Malaysia-China terus berkembang positif dan erat meskipun berdepan cabaran getir kesan daripada penularan wabak Covid-19.

“Kerajaan China telah memberikan respons yang amat positif supaya cadangan-cadangan kerjasama ini dibincangkan dengan lebih terperinci di peringkat kementerian-kementerian yang berkaitan,” katanya.

Tambahnya lagi, dalam aspek ekonomi dan perdagangan pula, kedua-dua negara bersetuju bahawa komuniti perniagaan serta para pelabur di Malaysia dan China perlu terus meningkatkan lagi jalinan hubungan ekonomi dengan memanfaatkan peluang-peluang yang ditawarkan oleh kedua-dua negara yang terhasil daripada polisi mesra perniagaan serta persekitaran yang kondusif dan menguntungkan.

“Pada perbincangan julung kali ini, kami turut menyentuh mengenai isu-isu antarabangsa melibatkan situasi di Palestin dan Myanmar.

“Kami berdua bersetuju bahawa situasi yang memberi kesan kepada rakyat kedua-dua buah negara tersebut dan rantau sekelilingnya memerlukan desakan segera daripada semua komuniti antarabangsa agar dihenti dan diselesaikan segera,” katanya.

Dalam pada itu jelasnya lagi, beliau turut memaklumkan langkah-langkah yang telah diambil oleh Malaysia dan negara lain di platform antarabangsa.

Terdahulu kerajaan Malaysia menerusi Kementerian Kesihatan Malaysia (KKM) mengesahkan vaksin Covid-19 Sinovac kini dibenarkan dikilangkan secara ‘fill and finish’ di Malaysia.

Kelulusan ini dijangka meningkatkan bekalan vaksin negara yang sebelum ini bergantung kepada produk vaksin siap yang diimport.

Proses pengilangan daripada produk pukal kepada produk siap itu akan dihasilkan oleh syarikat Pharmaniaga Lifescience Sdn Bhd.


MB Selangor minta maaf jika DUN terbubar sebelum sidang tahun depan

Datuk Seri Amirudin Shari seakan memberi isyarat terdapat kemungkinan Dewan Undangan Negeri (DUN) Selangor akan dibubarkan sebelum sempat bersambung pada sidang seterusnya selepas ini.

Menteri Besar Selangor itu semasa menggulung perbahasan di DUN Selangor hari ini meminta maaf sekiranya Sidang Mesyuarat Kelima Penggal Ke-14 kali ini menjadi yang terakhir sekiranya Kerajaan Persekutuan mengumumkan pembubaran Parlimen sebelum November ini.

“Saya percaya ramai mengatakan bahawa kita berdepan kemungkinan terbubarnya DUN sebelum sidang akan datang. Kalau perkara itu berlaku saya ingin memohon ampun dan maaf sepanjang persidangan dan sepanjang mengetuai kerajaan di dalam Dewan ini.

“Namun kalau tak jadi, kita jumpa lagi pada November ini sebagai sidang untuk Belanjawan Negeri Selangor. Kita juga ada keputusan kita untuk dipertimbangkan, kerana Selangor adalah sebagai pendahulu, pengemudi dan peneraju bukan kerja kita untuk menurut.

“Dengan itu, saya ingin mencadangkan Dewan ini ditangguhkan ke suatu masa yang akan ditetapkan kelak dan dijangkakan sebagai persidangan belanjawan,” katanya mengakhiri penggulungan perbahasan Rancangan Selangor Pertama (RS1), hari ini.

Spekulasi mengatakan terdapat kemungkinan Parlimen mungkin dibubarkan lebih awal pada tahun ini bagi memberi laluan pilihan raya umum ke-15 (PRU-15) diadakan, ia susulan desakan daripada UMNO sendiri terhadap Perdana Menteri Datuk Seri Ismail Sabri Yaakob.

Selain itu, memorandum persefahaman (MoU) antara Pakatan Harapan (PH) dengan kerajaan pusat juga tidak disambung, ia menguatkan lagi khabar angin berkemungkinan PRU-15 akan disegerakan.

Bagaimanapun, kenyataan Amirudin itu berbeza dengan sebelum ini memandangkan PH membuat pendirian tidak akan mengikut langkah sama membubarkan DUN di negeri mereka perintah sekiranya Parlimen dibubarkan.

Terdahulu, enam negeri dilaporkan tidak membubarkan DUN sekiranya PRU-15 diadakan dalam masa terdekat.

Menteri Besar Negeri Sembilan, Datuk Seri Aminuddin Harun dilaporkan berkata, ia termasuk Negeri Sembilan yang sudah berbincang mengenainya dalam Mesyuarat Majlis Raja-Raja di ibu negara, baru-baru ini.

Mengambil kira Selangor dan Negeri Sembilan yang tidak bercadang berbuat demikian, empat negeri lain berkemungkinan membabitkan Sabah, Sarawak, Melaka dan Johor yang sudah melaksanakan Pilihan Raya Negeri (PRN) masing-masing.


3,304 kes baharu, 8 kematian

Jumlah jangkitan harian Covid-19 dalam tempoh 24 jam semalam (Rabu, 16 November 2022) meningkat semula melebihi 3,000 berbanding empat hari sebelumnya yang merekodkan antara 1,749 dan 2,882 kes.

Menurut Kementerian Kesihatan (KKM) hari ini dalam tempoh semalam, sebanyak 3,304 jangkitan baharu dilaporkan di seluruh negara, berbanding 2,852 kes yang dicatat pada Selasa.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,956,722 kes, dengan 4,891,983 pesakit telah sembuh, termasuk 3,045 yang pulih semalam.

Menurut data laman sesawang Github KKM, daripada jumlah jangkitan baharu itu, 2,243 kes melibatkan individu yang telah menerima suntikan dos penggalak; 808 kes (penerima dua dos); 241 kes (individu tidak divaksinasi); dan 12 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 28,165 kes masih aktif, meningkat semula, berbanding 27,914 yang dilaporkan sehingga Selasa.

Daripada jumlah itu, 26,130 pesakit masih menjalani kuarantin di rumah (25,969 pesakit pada Selasa); dan 1,945 dirawat di hospital, meningkat berbanding 1,848 pada Selasa.

Seramai 90 pesakit dimasukkan ke unit rawatan rapi (97 pada Selasa), dengan 49 daripadanya memerlukan alat bantuan pernafasan (57 pada Selasa).

Sementara itu, seramai lapan pesakit meninggal dunia akibat komplikasi Covid-19 dalam tempoh 24 jam semalam, termasuk tiga kes kematian di luar fasiliti kesihatan atau brought in death (BID).

Daripada jumlah kematian itu, tiga kes, termasuk satu BID, dilaporkan di Selangor; diikuti Perak (dua kes, termasuk satu BID); dan masing-masing satu kes di Johor. Pulau Pinang (BID), dan Sarawak.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,574 kes, termasuk 7,780 kes BID.

Berikut adalah jumlah kes harian setiap negeri semalam, serta kumulatif positif sejak Januari 2020:


Cepatnya SPRM dakwa kes baharu, kes yang lama bawah karpet: MP

Ahli Parlimen Perikatan Nasional (PN) Pasir Mas, Ahmad Fadhli Shaari berkata kes yang disiasat Suruhanjaya Pencegahan Rasuah Malaysia (SPRM) sebelum Pilihan Raya Umum Ke-15 (PRU-15) lalu, kini diletakkan di bawah karpet.

Ketika mengemukakan soalan lisan di Dewan Rakyat hari ini (Isnin, 13 Mac 2023) Ketua Pemuda PN itu membangkitkan isu berkaitan jumlah kakitangan dan jawatan Ketua Pesuruhjaya SPRM.

Menurutnya beliau dimaklumkan bahawa ketika ini SPRM mempunyai kira-kira 3,000 kakitangan di seluruh negara, dengan 30 peratus daripadanya atau 900 pegawai ditugaskan di bahagian siasatan.

“Soalan saya adakah jumlah 900 ini sudah mencukupi bagi memenuhi keperluan semasa SPRM dalam mencegah dan menyiasat kes-kes rasuah yang kelihatan semakin banyak pada ketika ini.

“Kita ingin tahu apakah perancangan kerajaan untuk mencapai janji dalam manifesto… bahawa pencalonan Ketua Pesuruhjaya SPRM ini perlu disemak oleh Jawatankuasa Pilihan Khas Parlimen yang anggotanya adalah dwipartisan.

“(Kerana) sampai ke hari ini kita tidak melihat lagi apakah langkah ke arah itu supaya orang boleh melihat pendakwaan yang dibuat oleh SPRM ni bukan bermotifkan politik,” katanya.

Ahmad Fadhli mengingatkan bahawa kes-kes lama SPRM dibiarkan, sedangkan kes baharu disiasat dengan begitu cepat dan terus didakwa di mahkamah.

“Kes-kes yang lapuk dibiarkan tetapi kes-kes yang baru disiasat begitu cepat fast tracknya untuk disiasat dan didakwa di mahkamah.

“Sedangkan kes yang disebut-sebut sebelum PRU-15 nampaknya sudah disapu ke bawah karpet,” katanya tanpa merujuk kepada mana-mana pihak.

Namun ia dipercayai ada kaitan dengan bekas Perdana Menteri, Tan Sri Muhyiddin Yassin yang dengan ‘laluan pantas’ telah dihadapkan oleh SPRM ke mahkamah atau beberapa tuduhan.

Pada masa sama, Ahmad Fadhli berkata: “Rakyat minta saya sampaikan… ketika dia susah kita turun ke jalan raya… ketika kita susah kita diminta ambil loan (pinjaman).”


Cabaran dan peranan wanita berkerjaya semasa era pandemik

Perubahan mendadak berlaku dalam kehidupan seharian kita ketika pandemik COVID-19 dan Perintah Kawalan Pergerakan (PKP)2 mula dilaksanakan.

Ia memberikan kesan yang berbeza terhadap golongan wanita dan lelaki. Dengan secara tiba- tiba, seluruh ahli keluarga berada bersama sepenuh masa dalam ruangan yang kecil (atau besar), di bawah tekanan ekonomi yang semakin mendesak serta perubahan pendidikan anak-anak yang beralih kepada platform alam maya.

Bagi memastikan golongan wanita yang bekerja terus produktif, majikan di negara ini juga digalakkan  untuk  melaksanakan  kaedah  bekerja  dari  rumah,  memberi  kebenaran  waktu kerja anjal dan sistem penggiliran jadual kerja antara suami dan isteri yang mempunyai anak kecil.

Meskipun   mencabar,   langkah   ini   membantu   ramai   wanita   khususnya   yang berkeluarga  untuk  terus  menyumbang  kepada  pembangunan  ekonomi  negara  dengan memanfaatkan   sepenuhnya   kepesatan   teknologi   komunikasi   di   samping   melindungi kesihatan mereka daripada terdedah kepada jangkitan Covid-19.

Memetik kata Dr. Tedros Adhanom Ghebreyesus, Ketua Pengarah Pertubuhan Kesihatan Dunia (WHO), “Respon yang perlu dilaksanakan ketika Pandemik COVID-19 mestilah sensitif dan responsif terhadap gender.

“Bukan hanya wanita dan kanak-kanak yang merupakan golongan terkesan yang perlu diberi perhatian lebih dalam hal kesihatan, tetapi 70 peratus barisan petugas kesihatan yang menjaga mereka yang terjejas turut terdiri daripada golongan wanita.

“Oleh demikian, WHO komited untuk mengguna pakai lensa gender untuk menilai secara berterusan dan menambah baik usaha yang dilaksanakan oleh kami.”

Sempena Sambutan Hari Wanita Kebangsaan ke-59  baru-baru ini, Raja Permaisuri Agong Tunku Hajah Azizah Aminah Maimunah Iskandariah  turut menzahirkan ucapan terima kasih yang tidak terhingga atas kerja keras yang ditunjukkan pekerja wanita di negara ini terutamanya petugas barisan hadapan dalam menangani pandemik Covid-19.

Tunku Azizah bertitah, petugas barisan hadapan seperti jururawat, doktor dan polis merupakan benteng negara dalam memutuskan rantaian wabak Covid-19 dengan menabur khidmat secara penuh ikhlas, amanah, berkesungguhan dan bersemangat juang.

“Saya ingin mengucapkan selamat menyambut Hari Wanita buat semua rakyat dan wanita seluruh negara Malaysia.

“Semoga Hari Wanita tahun ini memberi keinsafan buat kita semua untuk terus berusaha menangani segala cabaran terutama musibah wabak Covid-19,” titah Tunku Azizah sempena Majlis Sambutan Hari Wanita Kebangsaan ke-59  secara maya.

Majlis sambutan bertemakan ‘Wanita Berjuang Menghapus Covid-19’ itu adalah anjuran bersama Pusat Kepimpinan Wanita Tun Fatimah Hashim, Universiti Kebangsaan Malaysia dan Majlis Kebangsaan Pertubuhan-Pertubuhan Wanita Malaysia (NCWO).

Turut bertitah dalam majlis tersebut ialah Raja Permaisuri Agong Tunku Hajah Azizah Aminah Maimunah Iskandariah.

Dalam titah ucapan itu, Tunku Azizah berharap masalah pendapatan, kesihatan fizikal dan mental, keselamatan serta mengukuhkan perpaduan dalam kalangan wanita diberi perhatian.

“Saya memandang berat tajuk forum yang dianjurkan NCWO sempena Hari Wanita tahun ini setelah kita melalui kesulitan wabak Covid-19, amat tepatlah masanya untuk kita bersama-sama mencari jalan untuk memulihkan negara dengan segera.

“Khususnya bagi meningkatkan kualiti hidup kaum wanita dan keluarga mereka dengan segera, seterusnya masyarakat sekeliling. Carilah jalan terbaik termasuk penggunaan teknologi untuk tingkatkan mutu kehidupan,” titah baginda.

Tunku Azizah turut berharap wanita diberi kemudahan dalam menjalankan tugas untuk memajukan kedudukan kaum wanita di negara ini.

Seri Paduka turut menzahirkan ucapan syabas kepada semua wanita yang telah memberi sumbangan sukarela semasa musibah Covid-19 melanda negara termasuk menyalurkan barang makanan, keperluan harian, khidmat kaunseling dan bantuan kepada warga emas, Orang Kurang Upaya serta kanak-kanak.

“Telah sampai ke pengetahuan saya bahawa sejak Perintah Kawalan Pergerakan, Pertubuhan Bukan Kerajaan (NGO) wanita telah banyak beri sumbangan dalam membanteras wabak Covid-19.

“NCWO pula telah mengutip derma untuk membekalkan pakai pelindung diri bagi wad Covid-19 Pediatrik termasuk pakaian, sarung tangan dan kaki serta penutup muka. NCWO juga telah menyumbang alat bantuan pernafasan termasuk monitor, pelitup wajah dan kotak intubasi kepada beberapa hospital kita,” titahnya.

Dalam majlis yang sama,  Penasihat SME, Bank Islam, Datuk Dr. Hafsah Hashim memberitahu, terdapat perubahan cara hidup selepas pandemik. Ini termasuk masa depan pekerjaan akan lebih ramai pekerjaan secara automasi, bekerja dari rumah, peningkatan kereta elektrik dan  kebolehan meramal jenayah sebelum terjadi, penyediaan makanan daripada stem sel, komputer masa depan dan banyak lagi.

“Tidak dinafikan pandemik telah membentuk cara hidup norma baru semua golongan termasuk usahawan wanita. Kajian oleh Pusat Perdagangan Antarabangsa menunjukkan 64 peratus usahawan wanita telah terkesan menjalankan perniagaan semasa pandemik berbanding 52 peratus syarikat lelaki. Lebih 90 peratus usahawan wanita melaporkan pengurangan jualan semasa pandemik dan aliran wang tunai hanya boleh bertahan tiga bulan sahaja,” katanya.

Pun begitu, Dr. Hafsah menasihatkan agar usahawan wanita tidak panik kerana perjalanan pemulihan ekonomi agak panjang tetapi boleh dipendekkan apabila ramai mendapat vaksinisasi.

“Selain itu, banyak negara-negara luar tarik pendekatan globalisasi dan memberi fokus yang lebih kepada pemulihan ekonomi domestik. Justeru, kita boleh fokus bergerak kepada data sebenar dan big data untuk membuat ramalan yang tepat dan ketangkasan membuat keputusan.

“Wanita digalakkan memilih perniagaan atas talian menjadi pentas utama  strategi untuk berdaya tahan. Wanita dalam perniagaan perlu mengambil peluang bekerja dari rumah untuk mengembangkan perniagaan masing-masing serta mengamalkan keseimbangan kehidupan kerja,” jelasnya.


Lebih 100 orang maut selepas ribut Megi melanda Filipina

Tentera Filipina akan meneruskan usaha mencari dan menyelamat mangsa yang dibadai ribut tropika Megi pada Ahad lalu.

Menurut pihak berkuasa negara itu, seramai 123 orang sudah maut akibat daripada bencana alam yang terburuk melanda negara kepulauan tersebut setakat ini.

Sementara itu, berpuluh-puluh mangsa masih hilang ketika askar meneruskan pencarian mereka di negara yang mempunyai lebih 7,600 pulau tersebut.

Kira-kira 240 orang cedera selepas hujan lebat mengakibatkan kejadian tanah runtuh dan banjir di tengah dan selatan Filipina, kata jurucakap tentera.

Lebih 162,000 penduduk juga sudah dipindahkan ke pusat pemindahan sementara dan 41,000 lagi berpindah bersama saudara-mara, menurut data daripada kerajaan.

Sekurang-kurangnya 86 orang maut di kampung sekitar bandar Baybay di wilayah tengah Leyte, antara wilayah yang paling teruk terjejas akibat ribut tropika Megi, kata pemerintah di wilayah tersebut.

Laporan itu menambah, 236 orang turut cedera di kawasan sekitar bandar ini yang bergunung-ganang dan terdedah dengan kejadian tanah runtuh.

Sekurang-kurangnya 117 orang masih hilang di sekitar bandar Baybay, kata pihak berkuasa tempatan.

Dalam pada itu, dilaporkan kira-kira 26 orang maut di bandar Abuyog di wilayah Leyte, dengan 150 orang lagi masih hilang, kata pihak berkuasa.

Orang ramai juga mendaki gunung untuk mengelakkan banjir kilat, namun dihanyutkan susulan tanah runtuh yang kuat.

Daerah Kantagnos di Leyte juga “musnah teruk,” kata unit Batalion Kejuruteraan dan Pembinaan tentera Filipina di Facebook.

Pusat Kecemasan Bencana Kebangsaan Filipina berkata jumlah kos kemusnahan rumah, tanaman dan infrastruktur dianggarkan berjumlah kira-kira 137 juta peso, atau AS$2.6 juta.